text:
Sambært seinastu heilsukanningini Heilsuhagtøl í Norðurlondum, ið stovnurin NOMESCO gevur út árliga, er nýtslan av Viagra og tílíkum heilivági í Føroyum ein tann lægsta í Norðurlondum. Bert grønlendingar nýta hendan heilivágin í eins lítlan mun og vit gera.
Tølini hjá NOMESCO – tey føroysku tølini í kanningini koma frá Landsapotekaranum – sýna, at bert tríggir skamtar av hesum slagnum av heilivági verða nýttir dagliga fyri hvørjar túsund føroyskar menn. Talið er tað sama í Grønlandi, meðan tað er meira enn dupult so høgt hjá danskarum, ið nýta 6,8 skamtar dagliga. Finnar standa sum kongar ovast á listanum við sínum 13,5 dagligum skamtum.
Hetta merkir tó neyvan, at tann kynsliga heilsan hjá føroyingum er betri enn hjá grannafólkum okkara. Orsøkin er helst psykologisk ella mentanarlig, og ikki fysisk.
- Heilsan hjá føroyskum monnum generelt er góð, sigur Jóhan Poulsen, serlækni í urologi og ábyrgdarhavandi urologur í Føroyum, og sipar millum annað til, at teir liva longur enn danskir menn.
- Men hvat tí kynsliga viðvíkur, so er tørvurin á heilivági fyri kynsligan førleika tann sami í Føroyum sum í øðrum Norðurlondum. Vit líkjast hinum norðbúgvunum nógv, bæði genetiskt og mentanarliga.
Tí heldur Jóhan Poulsen, at orsøkin til lágu nýtsluna av hesum heilivágunum helst liggur í tí, at fólk ikki leita sær hjálp, millum annað orsakað av okkara á mangan hátt lítla og gjøgnumskygda samfelag.
- Kanska er forðingin, at vit halda okkum eitt sindur meira aftur í Føroyum samanborið við onnur Norðurlond, sigur Jóhan Poulsen.
(Brot úr grein í Dimmalætting hesaferð)


c: text/html

text: Coordinates: 37°00′N25°06′E / 37.00°N 25.10°E / 37.00; 25.10Kykladurnar (Grikskt mál: Kukλάδeς / Kyklades) eru ein oyggjabólkur í Grikkalandi. Oyggjarnar eru í ein landsynning frá meginøkinum. Grikska navnið Kyklades sipar til oyggjarnar sum liggja rundan um (kukλάς) heilagu oynna Delos. Tað eru umleið 220 oyggja og hólmar í oyggjabólkinum. Oyggjarnar liggja í Egearahavinum. Grikska kettuslagið Egeiska kettan, kemur upprunaliga frá Kykladunum. Kykladurnar vóru fyrr ein fyrisiting eind. Ermoupoli á oynni Syros er høvuðsstaður í Kykladunum og var fyrisitingarmiðdepil, tá Kykladurnar vóru eitt prefektorat. Oyggjarnar eru fjallatoppar av einum størri landøkið, sum er sokkin í havið, uttan tvær av oyggjunum, Santorini og Milos, sum eru av vulkanskum uppruna. Jørðin er ikki serliga fruktagóð á Kykladunum, burtursæð frá á størstu oynni Naksos. Á oyggjunum dyrka tey m.a. víndrúvur, frukt, hveiti, oljuber og tubbak. Veðurlagið er turt og milt. Um summarið er ofta vatnmangul á fleiri av oyggjunum, og vatn má tá flytast við tangaskipum til oyggjarnar. Ferðavinna spælir ein stóran leiklut á fleiri av oyggjunum. Kykladumentanin var til seint í steinøldini og tíðliga í bronsuøldini, longu áðrenn tann Minoiska mentanin blómaði mitt í bronsuøldini á Kreta.

robotstxt: allowed

filter: keep


text:
Løgtingið viðger uppskot um øktan barnafrádrátt. Landsstýriskvinnan við fíggjarmálum mælir til at hækka barnafrádráttin til smábarnafamiljur við børnum undir skúlaaldri, úr 6.500 upp í 9.200 krónur árliga fyri hvørt barnið. Hetta er ein hækking á 2.700 krónur fyri hvørt barnið undir 7 ár.
Uppskotið hevur verið til hoyringar hjá Almannamálaráðnum, Fakfelagssamstarvinum og Vinnuhúsinum.
Fakfelagssamstarvið gleðist um uppskotið.
- Tað er skilagott og tiltrongt at veita ungum barnafamiljum stuðul í einum tíðarskeiði, tá útreiðslurnar ofta eru stórar og tungar. Broytingin fer væntandi at hava við sær ein fíggjarligan lætta fyri smábarnafamiljur, og harvið geva teimum størri rásarúm í tí dagliga. Eisini er hetta eitt framstig í mun til at fáa borgarar at støðast í Føroyum og at skapa fólkavøkstur í samfelagnum, sigur Fakfelagssamstarvið.
Í orsøkunum til uppskotið verður nevnt, at eitt av endamálunum er at fremja eitt javnari býti av landsins virðum. Í hesum sambandi metir Fakfelagssamstarvið, at slíkt býti kundi verið gjørt enn javnari, um skipanin var progressiv, og størsti fíggjarligi lættin soleiðis var málrættaður teim smábarnafamiljum, sum hava størsta tørvin á einum fíggjarligan lætta.
Almannamálaráðið tekur undir við uppskotinum, meðan Vinnuhúsið ongar viðmerkingar hevur til sjálvt innihaldið.
Barnafrádrátturin ger stóran mun fíggjarliga hjá barnafamiljum. Taka vit eitt dømi við eini smábarnafamilju við tveimum børnum undir skúlaaldri og einum í skúlaaldri, og sum býr í kommunu við miðalbarnafrádrátti á 6.350 kr., er samlaði barnafrádrátturin í skattinum í dag kr. 38.550 kr. árliga. Harvið hava tey 38.550 kr. meira árliga at liva fyri um árið, sammett við um eingin barnafrádráttur var í skattinum.
Fyri somu familju merkir ein hækking á 42% í barnafrádráttinum fyri børn undir skúlaaldri, at familjan fær umleið 44.000 kr. meira at liva fyri um árið, sammett við um eingin barnafrádráttur var í skattinum, ella 5.400 kr. meira, sammett við í dag, sigur Kristina Háfoss, landsstýriskvinna, í viðmerking til uppskotið.


text:
Marine Harvest Faroes hevði ársaðalfund fríggjadagin 21. apríl, har roknskapurin fyri 2016 varð góðkendur. Roknskapurin vísti eitt avlop áðrenn skatt upp á 256 mió. kr. Hetta er besta úrslitið, sum felagið hevur havt, síðani tað var stovnað. Eginognin hjá felagnum er nú 490 mió. krónur, upplýsir felagið í skrivi sent miðlunum.
Fyri roknskaparárið 2016 rindar Marine Harvest 47 mió. kr. í skatti, umframt at felagið hevur goldið kryvjigjald upp á 24 mió. kr. Tilsamans er skatturin 71 mió. kr fyri 2016.
Tøki peningurin hjá felagnum er 287 mió. kr. Tøkunøgdin var 10.893 tons.
Marine Harvest hevur í 2016 gjørt íløgu fyri 100 mió. kr. í størri smoltstøð á Hellunum, har møguligt verður at framleiða 700 gram smolt. Støðin verður tikin í nýtslu í juli í ár.
Felagið hevur 2 økir at ala á. Annað er á Oyndarfirði og hitt í Sundalagnum Norður. Umframt tað hevur felagið arbeitt við at ment aliøkið á Sandsvág. Laksur var settur í tveir ringar í fjør, men royndin miseydnaðist í illveðrinum á jólum, tí laksurin ikki toldi áhaldandi høga aldu og hart rák.
Felagið hevur avgjørt at fara í gongd at ala aftur á Sandsvág og verður gjørt klárt til tað í summar. Ætlanin er at seta 1 kgs fisk út í tveir ringar í mars í 2018.


text:
Vinnan ikki eins virkin og úrslitini benda á
Sum heild kann staðfestast, at vinnan var nýskapanarvirkin í 2004, men ikki eins virkin og úrslitini benda á. Tað eru nakað færri fyritøkur, ið hava nýskapanarútreiðslur til ein ella fleiri av fýra høvuðsaktivitetum enn tað eru fyritøkur við PT nýskapanarúrslitum. Talan er um samanlagt 36%. Hetta er eisini lutfalsliga færri fyritøkur enn í Danmark, har talan var um 39%.
Mynd 1: Fyritøkur við útreiðslum til nýskapan ár 2004
Um øll virksemissløgini verða roknað við, er talan um 41% av fyritøkunum. So innsatsurin avspeglar ikki heilt úrslitini. Í báðum londum hava flestar fyritøkur útreiðslur til keyp av kapitalapparati, eins og lutfallið annars av fyritøkum við útreiðslum til ymsu aktivitetirnar er líkt.
Mynd 2: Fyritøkur við útreiðslum til nýskapan skiftar á virksemi: Føroyar og Danmark ár 2004
Mest vanliga útreiðslan er keyp av kapitalapparati
Meginparturin av útreiðslunum, heili 210 mio. kr. ella 71 %, fer til keyp av kapitalapparati, eitt nú maskinur, útgerð, ritbúnað o.s.fr. Restin, 13 %, fer til keyp av serkunnleika. Til egna G&M fara 10% og til 6 % fara til at keypta G&M. Útreiðslurnar eru savnaðar í fáar vinnugreinar og fyritøkur. Í samlaðum útreiðslum til ymsu sløgini av virksemi, er mynstrið ikki tað sama í báðum londum. Tí í Danmark fer meginparturin av útreiðslunum, heili 61 %, til egna G&M og lutfalsliga meira, 14 %, til at keypta G&M eisini. Hinvegin umboðar kapitalapparatið einans 19% av donsku nýskapanarútreiðslunum. Hetta bendir á ein ávísan mun á nýskapanarinnihaldinum í Danmark og Føroyum. Tað tykist, at føroyska nýskapanin í størri mun gagnnýtir grundleggjandi menning, ið er framd aðrastaðni, enn í fyritøkunum sjálvum. Sostatt er nýskapanin helst meira sermerkt av dagføringum/moderniseringum og fyrimunum, ið eru innbygd í kapitalapparat av øðrum fyritøkum, meðan nýskapanin í Danmark er meira drivin av G&M
Mynd 3: Útreiðslur til nýskapan skiftar eftir virksemi ár 2004
Nýskapanarintensiteturin hjá fyritøkum við nýskapanarútreiðslum, er á sama stigi, sum í Danmark. Hesin umboðar lutfallið millum útreiðslur til nýskapan og samlaða umsetningin hjá nýskapandi fyritøkum. Intensiteturin er 3,9%.
Høga nýskapanarstig bendur á, at vinnan er virkin við at menna nýskapanir og at nýskapanarinnsatsurin er munadyggur.


text:
Ingi Samuelsen
15.01.2017 - 16:45
Ítróttur > Ítróttur > Hondbóltur
Í mun til dystin fríggjakvøldið, so er tað eitt nógv kvikari og samanspælt lið, sum Føroyar møta í dag. Meðan Kýpriotar tyktust tungir og seinir, tykist grikska landsliðið munandi meira samanspælt og mannað við betri hondbóltsspælarum.
Støðan í hálvleikinum er 13-11 til grikkar.
Føroyingar fingu annars eina góða byrjan og løgdu seg á odda 2-0. Men grikkar fingu skjótt javna, og løgdu framum. Allan hálvleikin hava føroyingarnir sostatt runnið aftaná grikkum í fyrra hálvleiki.
Men í dag er føroyska spælið betri, og føroyingar hava fingið munandi meira burtur sínum málmøguleikum.
Málskorararnir í fyrra hálvleiki eru:
Allan Norðbert 3
Julian Olsen 3
Niclas Selvig 2
Tróndur Kragesteen 1
Hjalti Jacobsen 1
Hans Eli Sigurbjørnsson 1


text:
Pál Joensen kappaðist í dag á North Sea Swim Meet í Stavanger, og vann har bronsu við tíðini 15:19.65, aftanfyri týska Florian Wellbrock á 14:54.45 og norska Erik Årsland Gidskehaug á 14:56.18.
Teir tríggir fylgdust rættiliga væl teir fyrstu umleið 600 metrarnar, áðrenn Pál mátti sleppa hinum báðum. Norðmaðurin royndi eftir eini norskari kravtíð á 15:02 ella har á leið, til at kunna kvalifisera seg til HM í Kanada, nú desember, meðan týskarin tykist at svimja meira taktiskt, við at fylgja við og so taka hin í spurtinum. Aftanfyri Pál var longri aftur, til tveir ungar sveisarar sum endaðu Fabian Meeusen á 15:47.83 og Fabio Isteri á 15:48.13.
Finalan sæst ímóti endanum á hesi video, frá 01:50.00 ella har á leið …


text:
Agnar Frederiksen
16.07.2017 - 13:41
Ítróttur > Ítróttur > Fótbóltur
Týskvøldið kl.19.00 verður brakið á Tórsvølli millum føroysku og íslendsku meistararnar. Seinni dysturin í øðrum undanumfari í Champions League fer allarhelst at gerast sera spennandi. Eftir 1-1 á Hafnafjørðinum mikukvøldið er alt opið undan hesum dystinum.
Víkingur hevur møguleikan at skriva føroyka fótbóltsøgu enn einaferð. Um liðið kemur víðari, er talan um fyrsta føroyska liðið, ið skal luttaka í triðja undanumfari í heimsins størstu kapping fyri feløg.
Áhugin fyri dystinum í Føroyum er stórur. Atgongumerki kunnu keypast her: http://fsf.atgongumerki.fo/info?eventId=417188
Prísurin er 100 kr. Fyri 16 ár og yngri er tað ókeypis.
Víkingur leggur nú seinastu hond á fyrireikingarnar. Í morgin hevur liðið sína seinastu venjing undan dystinum. Víkingur venur í Sarpugerði. FH hevur eisini venjing í annakvøld. Liðið venur kl.19.00 á Tórsvølli.
Vit koma at hava meira upptakt her á síðuni undan dystinum, og koma sjálvandi at fylgja dystinum týskvøldið.


text:
Umhvørvisstovan upplýsir á heimasíðu síni, at úrskurður er nú gjørdur viðvíkjandi innangarðsútskiftingini við Norðskála, har jørðin verður skipað av nýggjum og savnað í færri eindir.
Umhv°rvisstovan 07-12-2012
: Stˇrar broytingar Ý jararviurskiftunum vi Norskßla
┌rskurur er n˙ gj°rdur vivÝkjandi innangars˙tskiftingini vi Norskßla. J°rin verur skipa av nřggjum og savna Ý fŠrri eindir.
Jararviurskifti hava framvegis stˇran ßhuga kring landi. Men stˇrur munur er tˇ ß, hvussu b˙naarj°rin er skipa. ═ ognarbygdum er j°rin arva gj°gnum fleiri Šttarli og harvi vorin altsamt meira smßbřtt. Endamßli vi ˙tskifting av j°r er at savna j°rina aftur Ý st°rri eindir. Hetta er gj°rt Ý fleiri bygdum, har nˇgv ognarh°r er, men onkur er tˇ eftir at skifta ˙t.
Myndin nianfyri vÝsir jaraviurskiftini vi Norskßla, sum tey sÝggja ˙t, ßrenn ˙tskiftingin verur framd.
Sum myndin vÝsir, er b˙naarj°rin serliga smßbřtt Ý sunnara partinum av bygdini, men eisini Ý norara endanum eru smßir jararlutir.
Mikudagin tann 5. desember 2012 legi ˙tskiftingarnevndin tann endaliga ˙tskiftingarplanin fram ß almennum fundi ß kommunuskrivstovuni hjß Sunda kommunu. ┴ sama fundi gj°rdi nevndin ˙rskur Ý mßlinum.
┌tskiftingarplanurin sŠst ß myndini nianfyri.
Sum ta sŠst ß myndini, verur b˙naarj°rin vi Norskßla savna Ý munandi fŠrri lutir enn ßur. Broytingarnar eru serliga Ý sunnara og norara enda av bygdini. Gerini miskeiis Ý bygdini eru ˇbroytt eftir ynski frß eigarunum. ┌tskiftingarnevndin hevur eisini ßsett garsskylduna, i regulerar, hvussu gararnir mˇti h°gunum skulu haldast.
Ein partur av ˙tskiftingini fevnir eisini um ognart°ku av lendi, sum fari er undir bygdarvegin, sum lutvÝst er landsvegur. Mßli er tˇ ongantÝ formliga avgreitt, og tÝ er n˙ eisini mett um endurgjaldi fyri lendi. Hetta var eisini lagt fram ß fundinum.
┌tskiftingin er n˙ enda og verur vi tilhoyrandi skj°lum latin til ßkŠru. KŠrufreistin er 3 mßnair frß 5. desember 2012 at rokna. M°guligar kŠrur skulu stÝlast til Sorinskrivaran (Dˇmaraskrivstovan).
Til kŠrufreistin er ˙ti liggja ˙tskiftingarskj°lini (kort og eigaralisti vm.) frammi ß Umhv°rvisstovuni ß Argjum, ß heimasÝu
stovnsins og ß kommunuskrivstovuni ß Oyrarbakka.
┌tskiftingarnevndin var manna av Maritu Ý Brekkunum, HˇsvÝk, Jßkup Skoradal, Noroyri, og Petur Nielsen, sum var formaur.
NŠrri fŠst at vita vi at venda sŠr til Umhv°rvisstovuna og spyrja eftir Peturi Nielsen (peturn@us.fo), Jˇgvani Frřdal (jogvanf@us.fo) ella Ëla Johansen (olij@us.fo).
mynd: heimabeiti


text:
Hygga síggj, fyriskipararnir aftanfyri nýggjársendingina 2013 kunngera nú á Facebook, at tey ætla at kjósa “Ársins føroyska ítróttarnavn 2013”. Ein dómsnevnd hevur tilnevnt fimm føroysk ítróttarfólk, sum hava útmerkað seg í 2013, og Pál Joensen er sjálvsagt eitt av teimum.
Tátturin at kjósa ársins ítróttarfólk varð annars niðurlagdur í 2010 ella har á leið, aftaná at fyrst Elspa Mørkøre hevði vunnið í tvey ár og Pál síðani í trý. Men gott at síggja at hann nú verður uppafturtikin.
(Image courtesy of svoem.dk, CC BY 2.0)
Tað er væl lítil ivi um hvør ið eg haldi eigur at fáa æruna. Silvur í harðastu kapping á EM, og silvur í dysti ímóti USA eisini. Tit kunnu atkvøða fyri Páli við at senda “itr 3” sum SMS til 224000.


text:
KAPITTUL 16
Standið Djevulinum og svikaálopum hansara ímóti
„Standið Djevulinum ímóti, so skal hann flýggja frá tykkum!“ – JÁKUP 4:7.
1, 2. Hvør gleðist, tá ið dópur er?
TÚ HEVUR allarhelst hoyrt nógvar dópsfyrilestrar á okkara stevnum, um tú hevur tænt Jehova í nógv ár. Men uttan mun til hvussu ofta tú hevur verið til staðar við tílík høvi, verður tú helst kensluliga ávirkaður, hvørja ferð løtan kemur, tá ið tey, sum sita á fremstu røð, reisa seg upp at svara dópsspurningunum. Og seinni tá ið tey koma upp úr vatninum, fer eitt suð av spenningi gjøgnum áskoðararnar, sum síðani vísa sína gleði við at klappa hjartaliga. Tárini fylla kanska eyguni, meðan tú eygleiðir hesi dýrabaru menniskjuni, sum hava valt at tæna Jehova. Slíkar løtur gleða hjartað!
2 Vit síggja kanska bara dóp nakrar fáar ferðir um árið, meðan einglarnir nógv oftari kunnu gleðast um at síggja fólk verða doypt. Ímynda tær, hvussu stór „gleði [er] í Himli“, tá ið túsundtals menniskju um allan heimin hvørja viku koma upp í samskipan Jehova. (Lukas 15:7, 10) Eingin ivi er um, at einglarnir fegnast um henda vøksturin! – Haggai 2:7.
„DJEVULIN GONGUR UM SUM BRØLANDI LEYVA“
3. Hví gongur Satan um sum ein „brølandi leyva“, og hvat roynir hann at gera?
3 Sum ein týðiligur mótsetningur til hetta eygleiða aðrir andaskapningar dóp í stórari vreiði. Tað loypir øði í Satan og illu andarnar at síggja øll hesi menniskjuni venda hesum spilta heiminum bakið. Satan tvíhelt jú um, at eingi menniskju tæna Jehova av berum kærleika, og at eingin fór at vera trúfastur undir ógvisligum royndum. (Les Job 2:4, 5.) Hvørja ferð onkur velur at víga sítt lív til Jehova, vísir tað, at Satan fer skeivur. Tað er, sum fær hann ein frammaná fleiri túsund ferðir um vikuna árið á tamb. Ikki løgið, at hann „gongur um sum [ein] brølandi leyva og leitar eftir, hvørjum hann fær gloypt“. (1 Pætur 5:8) Henda ’leyvan’ er altrá eftir at gloypa okkum andaliga og harvið skaða ella enntá oyðileggja okkara samband við Gud. – Sálmur 7:2, 3; 2 Timoteus 3:12.
Hvørja ferð onkur vígir sítt lív til Jehova og verður doyptur, vísir tað, at Satan fer skeivur
4, 5. (a) Hvørjar tvær týðandi avmarkingar hevur Jehova sett Satani? (b) Hvørjum kunnu sonn kristin vera vís í?
4 Hóast vit altso hava ein ógvuliga óðan fígginda, nýtist okkum ikki at vera alt ov bangin. Hví ikki? Tí Jehova hevur avmarkað valdið hjá hesi ’brølandi leyvuni’ í tveimum førum. Hvussu tá? Fyrst hevur Jehova boðað frá, at ein ’stórur skari’ av sonnum kristnum fer at yvirliva komandi ’stóru trongdina’. (Opinberingin 7:9, 14) Av tí at profetiirnar hjá Gudi altíð ganga út, má sjálvt Satan vita, at hann ongantíð fær gloypt øllum Guds tænarum.
5 Tann seinna avmarkingin sæst í einum grundleggjandi sannleika, sum ein av Guds trúføstu tænarum í forðum bar fram. Azarja profetur segði við Asa kong: „HARRIN er við tykkum, táið tit eru við Honum.“ (2 Krønikubók 15:2; les Fyrra Korintbræv 10:13.) Nógvar frásøgur í Bíbliuni vísa, at tað ongantíð lukkaðist Satani at gloypa Guds tænarum, tá ið teir hildu seg nær til Gud. (Hebrearabrævið 11:4-40) Á okkara døgum kunnu tey, sum halda seg nær til Gud, eisini standa Djevulinum ímóti og enntá sigra yvir honum. Ja, Guds orð sigur: „Standið Djevulinum ímóti, so skal hann flýggja frá tykkum!“ – Jákup 4:7.
EIN BARDAGI „VIÐ ANDAHER ÓNDSKAPARINS“
6. Hvussu berjist Satan við hvønn einstakan av okkum?
6 Tað ber ikki til hjá Satani at vinna bardagan, men hann kann vinna á okkum sum einstaklingar, um vit ikki eru á varðhaldi. Satan veit, at hann fær gloypt okkum, um hann kann fáa okkara samband við Jehova at vikna. Hvussu roynir hann at gera tað? Við ógvisligum, persónligum og svikaligum álopum. Latið okkum kanna hesar stríðsætlanirnar hjá Satani.
7. Hví herðir Satan síni álop á fólkið hjá Jehova?
7 Ógvislig álop. Jóhannes ápostul segði: „Allur heimurin liggur í hinum illa.“ (1 Jóhannes 5:19) Í hesum liggur ein ávaring til øll sonn kristin. Av tí at Satan longu hevur gloypt øllum tí gudleysa mannaheiminum, fær hann nú savnað seg um at herða síni álop á tey, sum higartil hava staðið honum ímóti – fólkið hjá Jehova. (Mika 4:1; Jóhannes 15:19; Opinberingin 12:12, 17) Hann er í øðini, tí hann veit, at tíðin, hann hevur, er stutt. Og tí hevur hann hert trýstið. Í dag standa vit andlit til andlits við hansara síðstu ræðuligu roynd at oyðileggja okkara samband við Gud.
8. Hvat meinti Paulus við, tá ið hann segði, at vit eru í ’bardaga’ við óndar andar?
8 Persónlig álop. Paulus ápostul ávaraði sínar trúarfelagar: „Hjá okkum stendur bardagin ... við andaher óndskaparins í himmalrúminum.“ (Efesusbrævið 6:12) Grikska orðið, sum her er umsett ’bardagi’, merkir bókstavliga „glíming“ og lýsir ein dyst mann móti manni. Við hesum orðinum vísti Paulus sostatt, at vit øll persónliga eru í bardaga við óndar andar. Uttan mun til um vit búgva í einum landi, har trúgvin á illar andar er vanlig ella ikki, mugu vit ongantíð gloyma, at vit, í hvussu er frá tí løtuni vit víga okkara lív til Jehova, so at siga seta okkara føtur á glímingarmottuna. Tí er tað ikki so løgið, at Paulus fleiri ferðir eggjaði teimum kristnu í Efesus til at standa stinn. – Efesusbrævið 6:11, 13, 14.
9. (a) Hví brúka Satan og illu andarnir ymisk „svikaálop“? (b) Hví roynir Satan at spilla okkara hugsanarhátt, og hvussu kunnu vit standa honum ímóti? (Sí rammuna „ Vit mugu ansa okkum fyri svikum Satans!“) (c) Hvat svikaálop fara vit nú at kanna?
9 Svikaráð. Paulus áminnir tey kristnu um at standa „svikaálopum Djevulsins“ ímóti. (Efesusbrævið 6:11) Legg til merkis, at Paulus nýtir fleirtal. Óndir andar brúka ikki bara eitt, men nógv ymisk svikaráð – og við góðari grund. Gjøgnum tíðina hava nakrir av Guds tænarum klárað at staðið ímóti eini ávísari roynd, men givið eftir fyri eini aðrari. Tí eygleiða Djevulin og illu andarnir neyvt atburðin hjá hvørjum einstøkum av okkum fyri at finna út av, hvar vit eru veikast. Síðani gera teir sær dælt av einum og hvørjum veikleika, sum kann skaða okkara samband við Gud. Men tíbetur eru vit ikki óvitandi um nógvar av mannagongdunum hjá Djevulinum, tí vit kunnu lesa um tær í Bíbliuni. (2 Korintbræv 2:11) Fyrr í hesi bókini hava vit umrøtt nakrar av hesum snerrunum, eitt nú materialismu, ringan felagsskap og kynsligt siðloysi. Latið okkum nú kanna eitt annað svikaálop hjá Satani – spiritismu og onnur sløg av okkultismu.
AT FÁAST VIÐ OKKULTISMU ER EIN SVIKAGERÐ
10. (a) Hvat er okkultisma? (b) Hvussu metir Jehova spiritismu og onnur sløg av okkultismu, og hvussu metir tú tað?
10 Tey, sum fáast við okkultismu, koma beinleiðis í samband við illar andar. Nøkur sløg av okkultismu eru spádómur, gandur, at rúnabinda og at tosa við tey deyðu. Sum vit vita, metir Jehova spiritismu og onnur sløg av okkultismu sum nakað „viðurstyggiligt“. (5 Mósebók 18:10-12; Opinberingin 21:8) Av tí at eisini vit mugu ’skýggja hitt illa’, er tað óhugsandi, at vit nakrantíð skuldu roynt at fingið samband við óndar andamaktir. (Rómbrævið 12:9) Tað hevði verið ein andstyggilig svikagerð móti okkara himmalska Faðir, Jehova.
11. Hví hevði Satan vunnið stórsigur, um hann fekk okkum at fáast við okkultismu? Lýs við einum dømi.
11 Men nettupp tí, at tað at fáast við okkultismu er andstyggiligt trúloysi móti Jehova, roynir Satan alt, hann er mentur, at lokka nøkur av okkum í ta felluna. Hvørja ferð Satan fær lokkað ein av Guds tænarum at fáast við okkultismu, vinnur hann stórsigur. Hví? Hugsa um hesa samanberingina: Um tað bar til at fáa ein hermann at rýma úr og svíkja sína egnu herdeild fyri at fara yvir í fíggindaherin, hevði herovastin hjá fíggindanum verið ovurfegin. Hann hevði kanska enntá víst svíkjaran fram sum eitt steyp so at siga fyri at háða fyrrverandi herovastan hjá hesum hermanninum. Á líknandi hátt hevði ein tænari hjá Gudi, sum fór at fáast við spiritismu ella onnur sløg av okkultismu, vitandi og við vilja svikið Jehova og beinleiðis givið seg undir Satan. Ímynda tær, hvussu tað hevði frøtt Satan at víst henda svíkjaran fram sum eitt krígssteyp! Hevði nakar av okkum viljað latið Satan vunnið ein slíkan sigur? Avgjørt ikki! Vit eru ikki svíkjarar.
SATAN BRÚKAR SPURNINGAR TIL AT SÁA IVA
12. Hvørja mannagongd brúkar Satan til at ávirka okkara áskoðan á okkultismu?
12 So leingi sum vit hava andstygd fyri okkultismu, fer tað ikki at lukkast Satani at lokka okkum í ta felluna. Tí veit hann, at hann má broyta okkara hugsanarhátt. Hvussu ger hann tað? Hann roynir at villleiða Guds tænarar, soleiðis at nøkur at enda „kalla hitt ónda gott og hitt góða ónt“. (Esaias 5:20) Fyri at gera tað vendir Satan ofta aftur til eina av sínum væl royndu mannagongdum – at seta spurningar fyri at sáa iva.
13. Hvussu hevur Satan brúkt spurningar til at sáa iva?
13 Legg til merkis, hvussu Satan brúkti hesa mannagongdina í forðum. Í Edens urtagarði spurdi hann Evu: „Segði Gud veruliga, at tit ikki mugu eta av einum og hvørjum træi í urtagarðinum?“ Einaferð á døgum Jobs, tá ið einglarnir høvdu fund í himli, setti Satan spurningin: „Man Job óttast Gud fyri einki?“ Og tá ið Jesus fór undir sína tænastu á jørðini, bjóðaði Satan honum av við at siga: „Ert Tú Sonur Guds, so sig, at hesir steinar skulu verða breyð!“ Hugsa tær, at Satan í døminum við Jesusi vágaði sær at spotta júst tey somu orðini, sum Jehova sjálvur hevði sagt umleið seks vikur frammanundan: „Hesin er Sonur Mín, hin elskaði, sum Eg havi tokka til.“ – 1 Mósebók 3:1, NW; Job 1:9, Dahl/Viderø; Matteus 3:17; 4:3.
14. (a) Hvussu brúkar Satan svikaráð til at sáa iva um okkultismu? (b) Hvat fara vit nú at kanna?
14 Í dag brúkar Satan líknandi svikaráð í eini roynd at sáa iva um, hvørt okkultisma veruliga er skaðilig. Tíverri hevur hann havt eydnu við at ávirka nøkur sonn kristin. Tey eru farin at seta spurnartekn við, um ávís sløg av okkultismu veruliga eru so skaðilig. (2 Korintbræv 11:3) Hvussu kunnu vit hjálpa teimum at broyta hugsanarhátt? Hvussu kunnu vit tryggja okkum, at svikaráðini hjá Satani ikki ávirka okkum? Fyri at svara hesum spurningunum fara vit at kanna tvey øki, sum Satan á sniðfundigan hátt hevur dálkað við okkultum ískoyti – undirhald og sjúkuviðgerð.
SATAN GER SÆR DÆLT AV OKKARA YNSKJUM OG TØRVI
15. (a) Hvussu meta nógv í vesturheiminum okkultismu? (b) Hvussu hevur heimsins áskoðan á okkultismu ávirkað nakrar av Guds tænarum?
15 Serliga í vesturheiminum verður tað meira og meira vanligt, at fólk fáast við spiritismu, gandakynstur og onnur sløg av okkultismu. Í filmum, bókum, sjónvarpssendingum og telduspølum verður okkultisma oftari og oftari lýst sum nakað stuttligt, spennandi og meinaleyst. Filmar og bøkur, sum hava eina søgugongd, ið leggur dent á okkultismu, er nakað, sum er vorðið sera væl umtókt. Tað er týðiligt, at illu andarnir hava havt eydnu við at lítilsgera vandan við okkultismu. Hevur hetta rákið ávirkað Guds tænarar? Ja, tað hevur ávirkað hugsanarháttin hjá nøkrum. Hvussu tá? Eftir at ein bróðir hevði sæð ein film um tað okkulta, segði hann: „Eg hugdi at filminum, men eg framdi ikki okkultismu.“ Hví er ein slík niðurstøða vandamikil?
16. Hví er tað vandamikið at velja undirhald, ið snýr seg um tað okkulta?
16 Hóast munur er á at fremja okkultismu og at hyggja at okkultismu, merkir tað sjálvsagt ikki, at tað er vandaleyst at hyggja at sovorðnum. Hví ikki? Tað er áhugavert at hugsa um, at einki í Guds orði bendir á, at Satan og hansara illu andar eru førir fyri at lesa okkara tankar. * Tí mugu illu andarnir, sum áður nevnt, neyvt eygleiða okkara atburð – harímillum hvat vit velja til undirhald – fyri at finna út av, hvat vit hugsa, og fyri at uppdaga onkran andaligan veikleika hjá okkum. Tá ið tað sæst á einum tænara hjá Gudi, at honum dámar filmar ella bøkur, sum snúgva seg um andamanarar, gand, at vera settur av illum andum ella líknandi okkult evni, sendir hann ein boðskap til teir illu andarnar. Hann vísir teimum í roynd og veru, hvar hann er veikur. Illu andarnir kunnu tá gera sær dælt av hesum veikleikanum og herða glímingina við viðkomandi, inntil teir so at siga hava lagt hann niður á glímingarmottuna. Nøkur, sum hava fingið áhuga fyri okkultismu við at hyggja at undirhaldi, ið týðiliga lýsir tílíkt, eru so við og við sjálv farin at fáast við okkultismu. – Les Galatiabrævið 6:7.
17. Hvat svikaálop roynir Satan kanska at brúka fyri at misnýta støðuna hjá teimum sjúku?
17 Satan roynir ikki bara at gera sær dælt av okkara hugi til undirhald, men eisini av okkara tørvi á sjúkuviðgerð. Hvussu ger hann tað? Tá ið heilsan hjá einum tænara hjá Gudi bara versnar, hóast hann hevur roynt alt møguligt fyri at blíva frískur, kann hann gerast mótfallin. (Markus 5:25, 26) Hetta kann geva Satani og illu andunum møguleika at misnýta støðuna. Illu andarnir royna kanska at freista tann sjúka til í vónloysi at velja viðgerðir ella mannagongdir, sum fevna um okkurt slag av ’gandi’, ella okkultismu. (3 Mósebók 19:26) Lukkast hetta svikaálopið hjá illu andunum, kann sambandið, tann sjúki hevur við Gud, gerast veikari. Hvussu kann tað tað?
18. Hvørjum mannagongdum halda sonn kristin seg frá, og hví?
18 Jehova gav ísraelsfólki, sum fingust við „gand“, hesa ávaringina: „Hvussu nógv tit so rætta út hendurnar, lati Eg eyguni aftur fyri tykkum; hvussu nógv tit so biðja, hoyri Eg ikki.“ (Esaias 1:15) Vit vilja sjálvsagt ikki gera nakað, sum kundi forðað okkara bønum og hjálpini frá Jehova – serliga í eini tíð við sjúku. (Sálmur 41:4) So um okkurt bendir á, at ein ávís mannagongd, sum skal staðfesta ella viðgera eina sjúku, fevnir um nakað okkult, eiga sonn kristin at halda seg frá slíkum. * (Matteus 6:13) Tá kunnu tey vera vís í, at Jehova hjálpir teimum. – Sí rammuna „ Er talan veruliga um okkultismu?“
SØGUR UM ILLAR ANDAR
19. (a) Hvat hevur Djevulin fingið nógv at halda um valdið, hann hevur? (b) Hvørjum søgum eiga sonn kristin at halda seg frá?
19 Meðan nógv í vesturlondum undirmeta valdið hjá Satani, er tað øvuta galdandi aðrastaðni í heiminum. Har hevur Djevulin fingið nógv at trúgva, at hann hevur størri vald, enn hann í veruleikanum hevur. Nøkur menniskju eru so bangin fyri illum andum, at tað fyllir allan gerandisdagin hjá teimum. Søgur um kraftargerðir hjá illum andum eru ógvuliga vanligar. Nógvum dámar væl at siga frá sovorðnum søgum, og fólk verða hugtikin av teimum. Eiga vit at spjaða slíkar søgur? Nei, vit, sum tæna hinum sanna Gudi, vilja av tveimum týðandi orsøkum einki hava við tílíkt at gera.
20. Hvussu kundi onkur, kanska óætlað, spjatt villleiðandi boðskapir frá Satani?
20 Í fyrra lagi fremur tað áhugamálini hjá Satani at fortelja søgur um kraftargerðirnar hjá illu andunum. Hvussu tá? Bíblian staðfestir, at Satan er førur fyri at gera kraftargerðir, men hon ávarar eisini um, at hann nýtir ’lygn og svik’. (2 Tessalonikabræv 2:9, 10) Av tí at Satan er svíkjarin av øllum svíkjarum, veit hann, hvussu hann kann ávirka sinnið hjá teimum, sum eru hugtikin av okkultismu, og hvussu hann kann fáa tey at trúgva nøkrum, sum ikki passar. Kanska trúgva hesi fólkini veruliga, at tey hava sæð og hoyrt okkurt, og síðani fortelja tey sínar upplivingar, sum vóru tær sannar. Oftari søgurnar verða fortaldar, meira ógvisligar verða tær. Um ein tænari hjá Gudi tók tílíkar søgur uppaftur, hevði hann í roynd og veru gingið ørindi Djevulsins – „faðir lygnarinnar“. Hann hevði spjatt villleiðandi boðskapir frá Satani. – Jóhannes 8:44; 2 Timoteus 2:16.
21. Hvat lata vit okkara samrøður verða miðsavnaðar um?
21 Í seinna lagi eigur ein tænari hjá Gudi, sjálvt um hann fyrr í tíðini veruliga hevur upplivað okkurt við illum andum, ikki at undirhalda sínar trúarfelagar við slíkum. Hví ikki? Vit verða mint á at hava „eyguni vend á Jesus“, sum er høvuðsmillumgongumaður og fullkomari trúarinnar. (Hebrearabrævið 12:2) Ja, vit eiga at hugsa mest um Jesus, ikki Satan. Tað er vert at leggja til merkis, at meðan Jesus var á jørðini, sat hann ikki og fortaldi lærisveinunum søgur um illar andar, hóast hann hevði kunnað sagt nógv um, hvat Satan er førur fyri og ikki. Hann legði í staðin dent á boðskapin um Ríkið. Tí taka vit eftir Jesusi og ápostlunum og lata okkara samrøður verða miðsavnaðar um „stóru verk Guds“. – Ápostlasøgan 2:11; Lukas 8:1; Rómbrævið 1:11, 12.
22. Hvussu kunnu vit áhaldandi vera orsøk til ’gleði í Himli’?
22 Tað er satt, at Satan brúkar ymiskar kraftargerðir, harímillum okkultismu, í eini roynd at oyðileggja okkara samband við Jehova. Men hata vit hitt illa og halda fast við hitt góða, sleppur Satan ikki at ávirka okkara avgerð um at halda okkum frá øllum slagi av okkultismu. (Les Efesusbrævið 4:27.) Hugsa tær, hvussu stór ’gleðin verður í Himli’, um vit halda fram at „standa [okkum] móti svikaálopum Djevulsins“, inntil hann ikki er til longur! – Lukas 15:7; Efesusbrævið 6:11.
^ par. 16 Lýsandi heitini, sum verða brúkt um Satan (andstøðingur, útspillari, svíkjari, freistari, lygnari), vísa ikki, at hann er førur fyri at kanna okkara hjarta og sinni. Men Jehova verður hinvegin lýstur sum tann, ið „roynir hjørtuni“, og Jesus sum tann, ið „rannsakar nýru og hjørtu“. – Orðtøkini 17:3; Opinberingin 2:23.
^ par. 18 Fleiri upplýsingar eru at finna í greinini „En helbredstest for dig?“ í Vagttårnet, 15. desember 1994, síðurnar 19-22, og í greinini „Hvad siger Bibelen? Har det nogen betydning hvilken lægebehandling man vælger?“ í Vågn op! 8. januar 2001, síðurnar 26-27.


text:
Mahatma Gandhi
Mohandas Karamchand Gandhi (2. oktober 1869 – 30. januar 1948) varð føddur í Porbandar í India tólv ár eftir sepoyarauppreisturin, og átta ár áðrenn Viktoria drotning fekk heitið keisarinna av India. Eyknevni hansara Mahatma merkir "stórur andi". Nítjan ára gamal fór hann at lesa løgfrøði í London, og var hann tá longu giftur og átti eitt barn. Sum advokatur átók hann sær eina uppgávu fyri ein indiskan keypmann í Suðurafrika, og var hann verðandi í landinum í einogtjúgu ár. Mangir av tilflytarunum í Suðurafrika vóru indarar. Teir arbeiddu hart, men so sum so var við rættindum teirra í tí rasu-sundurbýtta Suðurafrika, og tað setti Gandhi sær fyri at gera nakað við. Hann hevði, sum var, eitt lønandi advokatvirki, men eftirsum hann vágaði sær at leggja eftir ymsu rasulógunum, var hann fleiri ferðir koyrdur í fongsul. Tað var í hesum árunum, at hann menti sín hátt at mótmæla friðarliga – mótstandarin skuldi "fáast at steðga við tolni og samkenslu". So líðandi kom eisini ígjøgnum ein lóg, sum gjørdi støðuna lættari fyri indararnar í Suðurafrika.
Í 1915 vendi Gandhi aftur til heimlandið, og aftaná Fyrra heimskríggj byrjaði stríð hansara fyri einum sjálvstøðugum India. Partur av hesum stríði var millum annað ólýdnisátøk, boykott, til dømis av enskum tekstilvørum, og royndir at vekja handverksídnaðin til lívs í indisku býunum, sum so á sín hátt kundi vera við at virka móti fátæktini. Tað sigst, at Gandhi sjálvur spann 100 metrar av tráði hvønn dag. Eitt ólýdnisátak vendi sær móti saltskattinum, eftirsum salt var ein neyðsynjarvøra sjálvt hjá teimum allar fátækastu. Hann fyriskipaði ta sonevndu saltgonguna, eina gongu upp á einar 400 kilometrar út til strondina, har indarar sjálvir fóru at framleiða salt úr sjógvi. Herurin legði uppí, og Gandhi var koyrdur í fongsul. Men indarar høvdu tikið ikkiharðskaps háttin til sín og gjørdu ikki mótstøðu. Eitt annað Gandhi brúkti at leggja trýst á bretar við var at fasta, matstreika. Hann fastaði stutt og greitt, til teir góvust. Gandhi fór enntá í holtur við at berjast móti órættinum indarara framdu sínámíllum, og royndi við tí at betra korini hjá teimum kastuleysu. Hann vildi vera við, at tú mást seta teg upp ímóti tílíkum, ið gongur móti "viti og skili og tínari hjartans meining".
Eftir Seinna heimskríggj var tíðin búgvin hjá Stóra Bretlandi at lata India fáa sína loysing. Tann 15. august 1947 varð bretska flaggið tikið niður á India House, háborg eingilskmanna, og tað indiska varð vundið húnarhátt í staðin. Gandhi hevði tá virkað fyri hesum máli við serligu framferðarhættum sínum í nærum fjórðings øld. Beinanvegin aftaná hetta tók mikil ófriður seg upp millum ymisku fólkabólkarnar, hinduar, sikhar og muslimar, har hópin av fólki flýggjaðu og nógv fólk doyðu. Gandhi vitjaði flóttafólkalegur, fastaði og bað. Men eftirsum hann ikki eintýðugt stuðlaði áhuga málunum hinduara, fekk hann nú eisini fíggindar millum landsmenn sinar. Tann 30. januar 1948 varð Gandhi skotin til deyðis av einum hinduistiskum manni um 30 ára aldur. Ognirnar, Gandhi legði eftir seg, vóru einar træsandalur, eitt bíligt nikkulur, brillur, ein skál, ein skeið og ein sangbók.


text:
Betri og lættari fyri borgarar og vinnu - bíligari fyri samfelagið.
Heildarætlan til talgilding av føroyska samfelagnum.
Talgildu Føroyar er ein verkætlan, sum hevur til endamáls at talgilda tænastur til borgarar, vinnuna og almenna geiran í Føroyum. Vinnumálaráðið og Fíggjarmálaráðið hava tikið til verkætlanina, ið hevur sum stevnumið at talgilda allar Føroyar í árununum 2015 til 2020.
í høvuðsheitum hevur talgildingin við sær, at borgarar og fyritøkur samskifta talgilt við almenna geiran, at fyrisitingarligar tænastur hjá tí almenna eru tøkar á netinum og at veitingar og mannagongdir í almennu fyrisitingini eru talgildar. Ein av grundarsteinunum undir at talgilda samfelagið er at øll hava eina trygga talgilda undirskrift.
Endamálið við talgildingini er at nútímansgera vælferðina og tænasturnar hjá føroyingum umframt at skapa kappingarføri, vøkstur og framleiðsluorku. Harumframt skal talgildingin tryggja munandi sparingar og effektiviseringar í almenna geiranum.
Higartil hevur eingin yvirskipað samskipan av talgilding í Føroyum verið áður. Tískil er eyðsæð fyri verkætlanina, at heildarætlanin er umfevnandi. Til ber at lesa meira um hana her - Heildarætlanin í stuttum.


text:
Ingi Samuelsen
11.10.2017 - 10:31
Tíðindi > Vinna & Tøkni > Brúkaramál
Heilsufrøðiliga Starvsstovan ávarar í dag fólki móti einum ávísum slagi av ketsjup, ið verður selt í ymsum føroyskum handlum.
Talan er um ketsjup av slagnum ”Rema 1000 tomatketchup”, selt í dunkum á 1000 gramm. Orkla Foods Danmark hevur framleitt vøruna. Framleiðsludagsetingin er 21/06/2017 og 26/07/2017 og haldføri fram til ávikavist 16/02/2018 og 23/03/2018. Vøran hevur Lot numrini 1047846 og 1082953
Vøran verður afturkallað, tí staðfestur er vøkstur av mjólkarsýrubakterium í vøruni. Hetta viðførir luftgerð í dunkunum og vøran gerst óegnað til matnað.
Heilsufrøðiligs Starvsstovan mælir brúkarum til at koyra vøruna burtur ella lata hana aftur til handilin, haðani hon er keypt.


text:
Leygarkvøldið 20. novembur kl. 19 verður stórfingin konsert í Reinsaríinum í Tórsgøtu í Havn. Heili 25 bólkar og einstaklingar fara at framføra á konsertini. Tey eru:
Terji Rasmussen, Guðrið Hansdóttir, Kim Hansen, Petur Háberg, Uni Arge, Jóan Petur á Stongunum, Rókur Jákupsson, Jewmanji Exorcism feat. Kaahl A. Störäh, Katrina Petersen, Kata, Lív Næs, Elin Heinesen, Sámal og Ronni, Líggjas Olsen, Debess Blues Station, Marius, Tróndur Enni, Petur Pólson, Gipsy Train, Lyon Hansen, DJ SPAZI, Bendar Spónir og Lost in France.
Stigtakari til konsertina er felagið Mentón, sum millum annað arbeiðir við at betra um korini hjá føroyskum tónleikarum og at fáa til vega eitt tiltrongt spælistað í høvuðsstaðnum. Allur ágóðin fer óskorin til sjálvbodna virksemið hjá hesum felagnum.
Átgongumerki á 100 krónur fáast við dyrnar. Høvi verður hjá øllum, bæði tónleikarum og áhugaðum, at tekna seg sum lim í felagnum hetta kvøldið.


text:
Eitt sjónvarp er eitt fantastiskt apparat. Hvønn tann einasta dag, hvørja løtu koma ótrúlig orð og setningar úr tí og fyri ein bíligan penga ber til sunnumorgun at njóta journalistisk gullkorn sum ”Danskerne lettede fra Cairo, lettede danskere”. Orðblómur, sum journalistar og sjónvarpsfyriskiparar heilt sjálvir finna uppá og tað eru nógvar eru av teimum, um nakrar rásir sjálvandi duga betri enn aðrar. Vinningurin er vissur á danskmæltu barnarásini Playhouse Disney, har tey í morgun sungu: ”Næsten en hel kulinarisk granat, er din kusine salaaaaat”. Men eingin slær ítrottarásinar. Á ítrottarásum nýtist tú ikki bíða leingi eftir málblómunum. Eftir fá sekund á eini ítrottarás fall orðingin: ”Det er hakkende, det er aggressivt, det er en kæmpende franskmand”. Men lat meg viðganga, at allur ítrottarjournalistikkur klingar marghátligt í mínum oyrum og at eg sera væl skilji tey, sum fáa stress av ikki at síggja ítrott alla tíðina. Tí tú missir tær løgnastu orðingarnar og allar í nútíð.
Umframt eina serliga poesi hava hesi orð og setningar tað til felags, at alt er á donskum. So er við tí mesta, sum eg síggi í sjónvarpinum og um tað ikki er danskt er tað við donskum undirtekstum. Bara ein rás er før fyri at bjóða mær nakað annað - ja, tygum kollgitti - Kringvarp Føroya. Kringvarp Føroya borðreiðir javnan við sendingum, sum ikki eru á donskum, men á føroyskum. Og í kvøld, sunnukvøld, sum er besta sjónvarpskvøldið, kunnu vit gleða okkum til heilar tríggjar. Klokkan 19.50 er andakt við Absalon Matras. Klokkan 20.00 er ”Frætt og Fregnað”, ein føroysk sending, sum hevur sesongpremieru í kvøld og sum í hesu fyrstu sendingini hevur valt at vísa brot úr Frætt og Fregnað, siðani tey byrjaðu. Klokkan 20.45 ”Hjartadrongurin”, føroysk dokumentar fra hóskvøldinum og klokkan 21.20 eftir hálvanannan tíma er liðugt við tí føroyska, tí so kemur danska sjónvarpsrøðin "Lykke”.
Fyriuttan andaktina við Absalon Matras havi eg helst sæð alt áður. Men eg ætli mær at síggja alt umaftur. Ikki orsakað av, at tað eru tær bestu sendingarnar, men tí tær eru á føroyskum. Tí sjónvarpið er ein fantastiskur miðil, sum kann veita okkum tær mest ótrúligu málsligu upplivingar. Tí eg haldi hesa upplivingarnar vera alt ov rárar í føroyskum høpi og tí eg eri vís í, at ein og ein hálvur tími av føroyskum sjónvarpi fer at innihalda nógvar málperlur, sum eg enn ikki havi uppdagað - sjálvt um tað eru endursendingar.
(IS)


text:
Løgmaður fegnast um tilflyting
Í síni fyrstu løgmansrøðu, sum Aksel V. Johannesen helt í dag, tosaði løgmaður ...
Tað snýr seg um fólkatalsfrøði
Henda sjónvarpshólmgongan var munandi meiri siðilig enn tær báðar undanfarnu, uttan tó at vera siðilig í vanligum týdningiFyri haldarar
80 ár og tvísporar á ólavsøku
Sum trettan ára gamal var Svenning Reinet fyrstu fer til kappríðing á ólavsøkuFyri haldarar
Setanin: "Eg geri tað fyri Føroyar"
Tað var Suni Merkistein, útvarpsmaður, sum setti ólavsøkuna í ár. Hann helt ein...


text:
Charles Puidgemont, sum er í Brússel við fleiri ráðharrum úr frákoyrdu Katalansku stjórnini, fer ikki at søkja um friðskjól í Brússel.
Í gjár skrivaði Fjúrtandi, at fleiri altjóða miðlar skrivaðu, at Charles Puidgemont var í Brússel, har hann ætlaði at søkja um friðskjól, eftir at spanski ríkisákærin hevði boðað frá, at hon ætlaði, at Puidgemont skuldi ákærast fyri uppreistur og at eggja til ófrið. Afturat tí eru Puidgemont og aðrir katalanskir ráðharrar ákærdir fyri at misbrúka almennan pening.
Men á tíðindafundi í Brússel í dag, boðaði Charles Puidgemont frá, at hann ikki var í Brússel fyri at søkja um friðskjól. Hann segði, at hann var í Brússel fyri at kunna tala undir frælsum og tryggum umstøðum, og at hann fór aftur til Barcelona, so skjótt sum hann var vísur í at fáa eina rættvísa rættarviðgerð. Hann segði sambært enska miðlarisanum TheGuardian eisini, at hann helt, at ákærurnar ímóti sær og hinum ráðharrunum bóru á brá av sponskum hevndarhuga og ikki av einum tryggum rættarsamfelagi.
Puidgemont segði eisini seg eisini fara at góðtaka úrslitið av landspartavalinum, sum spanskir myndugleikar hava sett at verða 21. desember, men at hann eisini vónar, at spanskir myndugleikar fara at góðtaka valúrslitið, um loysingarflokkar verða valdir.
Spanska senatið setti fríggjadagin §155 í sponsku grundlógini í gildi, og hon gevur sponsku stjórnini heimild at taka katalanska sjálvstýrið av ræði. Spanska stjórnin lýsti val at verða 21. desember, og mánadagin vórðu ákærurnar ímóti katalansku ráðharrunum reistar.
Fríggjadagin hevði katalanska landspartatingið sjálvt staðfest fólkaatkvøðuna frá 1. oktober, tá ið meirilutin av veljarunum valdu loysing frá spanska ríkinum.


text:
A PILTANIR ENDAÐU NR 5
A piltanir kvalifiseraðu seg sum fyrr nevnt til A endaspælið. Vit taptu til FC Århus, og er tað nokk tað úrslitið sum vit eru mest skuffaðir yvur. Høvdu vit vunnið tann dystin, skuldu vit spæla móti HBa um triðja plássið. So skuldi ikki vera, og vit spældu tí móti B36a um 5 plássið. Dreingirnir hava verið sera raskir allar dystirnar, og teir svíktu okkum heldur ikki móti B36a. Longu frá byrjan sást at vit leikliga vóru omaná.
Tað gekk heldur ikki long tíð, so breyt Kári Hansen í gjøgnum í høgru og sendi bóltin í netið til 1-0. Dysturin bleiv spældur á kunstgrasið og tað sást væl at hetta hóvaði betur okkara leikarum, og teir vóru meira vanir við hetta enn at spæla á grasinum.
Aftur til dystin, um miðjan fyrra hálvleik vann Pætur Hentze bóltin á miðvøllinum, spældi Aron Knudsen púra frían, og við sínum gylta vinstra beini, setti hann bóltin í netið til 2-0. B36a royndi nú at svara aftur og beint undan síðsta bríksli í fyrra hálvleiki minkaðu teir um munin til 2-1.
Fyrstu løtuna av seinnra hálvleiki koyrdi bólturin aftur og fram uttan at nakað serligt hendi, men so fekk Pætur Hentze fatur á einum leysum bólti í B36 verjuni, hann trekti framvið einum verjuleikara og sendi bóltin í netið til 3-1. B36 megnaði ikki at svara aftur og vit vóru totalt við yvirlutan, tað kundi verið fleiri mál, og vit fingu eisini tvey afturat. Kári Hansen og Aron Knudsen fingu hesi bæði málini.
Alt í alt ein fín turnering, okkara leikarar lærdu nógv hesar daganar, tí tað er sera umráðandi fyri menning av leikarum at teir fáa nógv tættar dystir, tað sást týðliga at allir teir føroysku leikarnir vuksu bara við uppgávuni.
B piltanir taptu seinasta plaseringsdystin 7 – 0 móti Fredriksund 2. Okkara royndu alt tað teir vóru mentir, men kanska ov nógv býtt mistøk góvu mótstandarinum ov nógv bílig mál. Okkara høvdu nakrar málmøguleikar, men vit tóku ikki av.
Allíkavæl hava dreingirnir fingið eitt upplivilsi, og nakrar fínar dagar her niðri í Århus.
Aftaná B Piltadystin fóru allir dreingirnir saman við pápunum inn á AGF stadion at hyggja eftir superliga dysti millum AGF og OB. Vit sótu har millum 12 tús aðrar áskoðarar, og var hetta fyrstu ferð hjá fleiri av dreinginum at teir vóru á einum so stórum stadion. Dysturin endaði 2-2
Piltanir sum hava verið á Århus Foball festival vóru:
Petur Sjúrður Lamhauge, Sonni Knudsen, Hannus Joensen, Pætur av Reyni, Elmar Jacobsen, Mórits Heini Mortensen, Aron Knudsen, Kári Hansen, Jóan Jakku á Fløtum, Otto Jacobsen, Pætur Hentze, Dávid á Roykheyggi, Alvi Kristiansen, Benjamin Knudsen, Benjamin Johansen, Meinhard Johansen, Rani Lamhauge, Heðin Nielsen og Birgir Knudsen.
Úr Århus: Trygvi Mortensen


text:
Kuldin í Kanada og norðureysturpartinum av USA er øgiligur hesar dagarnar. Niagara fossurin, ið liggur á markinum millum Kanada og USA er nærum stívfrystur, og eins stívfrystir hávar eru skolaðir upp á strondum í statinum Massachusetts.
Í Chicago fer kuldin næstan niður í 30 kuldastig. Í New York umleið 16 kuldastig. Tað leggur upp til nógvar vakrar myndir av nógva kavanum og tí stóra vetrarlandslagnum. Men myndirnar eru ikki bert vakrar. Kuldin og stormurin er so øgiligur, at higartil hava 17 fólk mist lívið. Tað upplýsa fleiri útlenskir miðlar.
Í New York og aðrastaðni hava fólk fingið strang boð um, at als ikki fara út fyri dyr, uttan so at tað er lívsneyðugt. Trupulleikin er, at tað eru ikki øll, ið hava nakrar dyr at halda seg innan fyri. Hjá teimum heimleysu stendur sera illa til í hesum kuldanum. Vælgerandi felagsskapir seta nógv inn fyri at royna at hjálpa teimum heimleysu í hesum kuldanum. Millum annað eru settir upp sokallaðir super-køkar, og herberg og kirkjur royna at taka eyka nógv fólk inn, nú standurin er so ringur.
í Chicago arbeiðir felagsskapurin Night Ministry við at veita heimleysum læknahjálp. Ein sjúkrasystir, ið arbeiðir fyri felagsskapin, sigur við miðilin CCTV, at tey mugu kanna tey heimleysu allatíð, tí tey eru í vanda fyri, at gerast so køld, at tey ikki fáa hugsað klárt og ikki skilja støðuna og umstøðurnar ordiligt.
Umframt neyðina hjá teimum heimleysu í ógvusliga kuldanum, er streymurin eisini farin í túsundatals húsum. Skúlar eru stongdir og fleiri flogfør fáa ikki lent. Í Boston kann roknast við, at umleið 30 sentimetrar av kava fara at fella næstu dagarnir.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Herbergið, sum hoyrir undir Frelsunarherin, hevur í mong ár nú húsast á Dalavegi 1 í Havn. Har hava tey hitastovur og sovipláss til tey, ið ikki hava heim ella annað stað at fara.
Nú hevur Herbergið keypt grannahúsini, á Dalavegnum 3, fyri at víðka um búfelagsskapin. Tað upplýsir KvF.
Hetta er fyri at skapa smærri íbúðir fyri nakrar av íbúgvunum, so tey kunnu fáa betri, virðiligari og privatari umstøður. Pláss er fyri sjey fólki at búgva í hesum húsinum. Tey fáa egið kamar, men skulu deilast um køk og stovu. Tey skulu eisini gjalda leigu fyri at búgva har.
Keypið av húsinum er fíggjað úr norska Frelsunarherinum, og húsið fer at bera navnið, "Heimið".
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Rodos
Rodos (Grikskt: Pόδoς, Rodos, [ˈroðos]) er ein oyggj og ein býur í Grikkalandi. Oyggin er hin størsta í oyggjabólkinum Dodekanes (Tólvoyggjarnar). Høvuðsbýurin á Rodos eitur Rodos eins og oyggin, næststørsti býurin eitur Lindos. Umleið helmingurin av fólkunum búgva í Rodos býi. Býurin er m.a. kendur fyri Risan í Rodos (Kollosan), sum var risastór standmynd av sólgudinum Helios. Standmyndin varð gjørd í 3. øld áðrenn Krist og stóð í havnini á Rodos býi. Standmyndin var 30 metrar høg og var eitt av teimum sjey heimsins undrunum í fornøldini. Standmyndin brotnaði undir einum hørðum jarðskjálvta ár 226 áðrenn Krist. Í Mandraki havnini í Rodos býi, har standmyndin møguliga hevur staðið í fornøldini, eru nú tvær súlur við standmyndum av reinsdjórum. Súlurnar standa báðumegin við innsiglingina til havnina. Rodos er í eystur Egearahavinum, frástøðan til Turkaland er bert 18 km, meðan frástøðan til havnina í Pireus við Athen er 500 km. Rodos luttekur í Oyggjaleikum, sum er ítróttarstevna fyri oyggjasamfeløg. Rodos var vertur fyri leikunum í 2007.[1]


text:
About admin
This author has yet to write their bio.Meanwhile lets just say that we are proud admin contributed a whooping 6 entries.
Entries by admin
Einar’s Akvavitt og Einar’s Vodka15. Desember, 2017 in Uncategorized /by admin
Føroyskt akvavitt og føroyskt vodka kemur i dag á hillarnar í Rúsdrekksølu Landsins. Tað er Einar’s Distillery, ið er framleiðari og er fyrsta góðkenda føroyska distillarí, og vørunar eru føroysk framleiðsla. Einar’s Akvavitt: Er kryddað við kumman, föroyskum urtum og distillerað við föroyskum vatni. Smakkurin er mildur og frískur. Hóskar væl til föroyskan mat og […]
Nýggj heimasíða21. November, 2017 in Uncategorized /by admin
Føroya Bjór hevur fingið nýggja heimasíðu. Síðan er gjørd til at rigga bæði til teldlar, fartelefonir og sjálvandi teldur og tað er Estra Vasti í Gøtu, sum hevur gjørt síðuna og myndinar hevur Finnur Justinussen frá Fotostudio tikið. “Vit eru sera fegin um at hava fingið eina nýggja snøgga heimasíðu”, sigur Einar Waag stjóri. Arbeitt […]
Minnist til J-dagin29. Oktober, 2017 in Uncategorized /by admin
Jólabryggið 2017 frá Føroya Bjór er bryggjað. Føroya Bjór J-dagurin er nakað heilt serligt, og tað fara vit at fagna. Flest øll skeinkistøð í landinum fara at gera nakað burtur úr J-degnum. Tvøroyri: 17.00 Pubbin 22.00 Tvøroyrar Klubbi 23.30 Grottan/Hotel Tvøroyri Vágur: 17.00 Hotel Bakkin 21.00 Hjá Jugga Sandur: 22.00 Kafé Breiðateig Norðoyggjar: 19.00 Café […]
Tvey nýggj heiðursbryggj25. Oktober, 2017 in Uncategorized /by admin
Katharina & Luther. Vit hava bryggjað 2 heiðursbryggj í samband við, at tað eru 500 ár síðani, at Martin Luther feldi tær 95 tesirnar á Slotshurðina í Wittenberg. Katharina von Bora, kona Luther var bryggari, plantukøn og hevði egið bryggjarí. Bryggjara á Føroya Bjór hava gjørt nógv burtur úr, at finna røttu rávørur, samanseting og […]
Ein heilsan til Einar Waag20. Oktober, 2017 in Uncategorized /by admin
Eina Einar’s øl – Hjartaliga tillukku. Nógv eru tey, ið altíð hava kallað ølið hjá Føroya Bjór Einar’s øl. Starvsfólkið hevur valt at heiðra stjóran við einum serligum heiðursbryggi, kallað Einar’s Special. Hendan bjórin verður til sølu um nakrar dagar. Hetta, tí at Einar tann 1. Februar 2017 verður 70 ár, og at hann hevur […]
Föroya Bjór
Klakksvíksvegur 19
700 Klaksvík
Tel +298 475454


text:
BankNordik
BankNordik er ein av størru bankunum í Føroyum. Tann 30. apríl 2007 vóru 225 fulltíðarstørv í BankNordik spjadd yvir 20 deildir kring landið. Bankin veitur tænastur á trimum økjum: Privat, Vinna og Íløgur. Høvuðssæti er í Tórshavn.
BankNordik (Føroya Banki) varð stovnaður í 1906 Frammanundan var ein annar peningastovnur í Føroyum, Føroya Sparikassi (nú Eik Banki). Í sambandi við bankakreppuna vóru Sjóvinnubankin og Føroya Banki lagdir saman í ein banka undir navninum Føroya Banki frá 1. januar 1994 at rokna. Nýggi bankin tók búmerkið hjá Sjóvinnubankanum og navnið hjá Føroya Banka.
Innihaldsyvirlit
Børsskráseting[rætta | rætta wikitekst]
Tann 2. mai 2006 samtykti Løgtingið uppskot frá táverandi fíggjarmálaráðharra um at einskilja Føroya Banka. Fíggingargrunnurin frá 1992 átti undan børsskrásetingini 99,4% av bankanum. Aftan á søluna eigur Fíggingargrunnurin 33,4%. Føroya Banki kom á tann danska (Københavns Fondsbørs) og íslendska (ICEX) virðisbrævamarknaðin tann 26. juni 2007.
Bankakreppan í 90'unum og bankamálið[rætta | rætta wikitekst]
Búskaparkreppan í Føroyum fyrst í 90'unum hevði við sær, at bæði Sjóvinnubankin og Føroya Banki vóru fyri stórum bakkøstum og komu tí í fíggjarligar trupulleikar. Tann 6. oktober 1992 verður kunngjørt, at landstýrið saman við donsku stjórnuni vildi bjarga Sjóvinnubankanum undan húsagangi. Allur partapeningurin í Sjóvinnubankanum var um at vera horvin, so fíggingin varð veitt við, at Fíggingargrunnurin frá 1992 sprændi pening í Sjóvinnubankan. Fíggingargrunnurin gjørdist tískil størsti eigarin í Sjóvinnubankanum.
Trupulleikarnir í Føroya Banka førdu eisini við sær, at nýggjur partapeningur mátti teknast. Her var tað størsti partaeigarin í Føroya Banka - Danske Bank - sum teknaði partapeningin. Danske Bank átti nú 82% av partapeninginum.
Ein býtishandil millum Fíggingargrunnin og Danske Bank bleiv gjørdur 22. mars 1993, har Danske Bank "seldi" 52% av partabrøvunum í Føroya Banka til Fíggingargrunnin, sum rindaði við at geva Danske Bank 30% av partapeninginum í Sjóvinnubankanum og 3,12 mió. kr í reiðum peningi. Avtalan bleiv góðkend bæði av landstýrinum og donsku stjórnini. Fíggingargrunnurin frá 1992 og Danske Bank býttu soleiðis váðan sínámillum. Hesin býtishandilin gjørdist seinni til tiltiknað bankamálið.
Fíggingargrunnurin kundi ikki eiga tveir bankar, sum kappaðust ímóti hvørjum øðrum, og tí vórðu bankarnir lagdir saman í 1994.
Sí eisini[rætta | rætta wikitekst]
Stjórar í BankNordik (og Føroya Banka og Sjóvinnubankanum) frá 1906 til d.d.
Keldur[rætta | rætta wikitekst]
- Jørn Astrup Hansen og Jóan Pauli Joensen: Føroyar og bankarnir í 100 ár; Føroya Banki, Tórshavn 2006


text:
So er árið 2009 byrjað.
Tað fall í mun lut at gerast borgarstjóri komandi 4 árini, og ta avbjóðingina, saman við stóru ábyrgdini, eri eg til reiðar at taka.
Tað er nú einaferð soleiðis, at eitt nývalt býráð byggir á tað, sum undanfarin býráð hava lagt lunnar undir. Fíggjarætlanin fyri 2009 er løgd og samtykt av býráðnum, so har eru líkasum fíggjarkarmarnir lagdir fyri komandi ár.
Júst í hesum døgum eru dimm skýggj á luftini. Tað er bara ein veruleiki, at fíggjarkreppa er í londunum uttan um okkum og her heima hjá okkum er farið at sansa nakað at fíggjarliga. Vit, sum hava nøkur ár á baki vita, at skiftandi tíðir hava altíð verið í Føroyum, og at um ikki sær so ljóst út beint nú, so vita vit, at tað fer at lýsna aftur.
Neyðugt er altíð at vísa varsemi og ábyrgd, men í nærmastu framtíð eiga vit á ein serligan hátt at vísa varsemi og ábyrgd. Vit eru sett at stýra kommununi, og tað er okkara ábyrgd at stýra so væl og skynsamt sum tilber, og tað ætla vit eisini at gera.
Okkara kommuna er ein stór og spennandi kommuna. Her býr eitt virkið fólk og í kommununi eru nógv arbeiðspláss – bæði stór og smá. Eisini má sigast at nógv teirra
hava havt støðugt arbeiði. Alneyðugt er, at kommunan ger sítt besta fyri, at karmarnir hjá vinnuni eru so góðir sum tilber, soleiðis, at vinnan kann hava tað gott. Vit eiga at fáa eitt gott samskifti við vinnuna, soleiðis, at vit vita, hvat rørist og hvørjir tørvirnir eru. Nývalda býráðið fer at leggja dent á at styrkja sambandið við vinnuna í kommununi.
Kommunan er rímuliga væl útbygd. Seinnu árini eru stórar íløgur gjørdar og í hesum døgum eru tríggjar stórar verkætlanir í gongd og ymiskar, bæði størri og smærri avbjóðingar, liggja fyri framman. Vit vita øll, at ikki verður rúm fyri teimum stóru íløgunum beint nú, men fyri tað, so verður nóg mikið at tríva í.
Av teimum stóru avbjóðingunum kunnu nevnast Skálafjarðatunnilin og so kommunusamanleggingar, sum Føroya Landsstýri hevur boðað frá. Hetta eru stórmál, sum koma at fáa rættiliga stóra ávirkan á alt økið her á leið, ja alt samfelagið.
Her ætla vit at fylgja sera væl við og gera okkara ítasta til, at vit fáa góðar og gagnligar loysnir.
Trivnaðurin hjá borgarunum eigur altíð at verða settur høgt. Vit eiga at fylgja sera væl við á trivnaðarøkinum, tí okkara kommuna skal verða ein kommuna, har fólk eru glað fyri at búgva og har fólk hava hug at flyta til. Á hesum økinum eru tað heldur ikki altíð teir nógvu pengarnir, sum skulu til fyri at gera góðan mun.
Eg síggi fram til eitt avbjóðandi og spennandi 4 ára skeið, har vit øll í býráðnum gera okkara allar besta - fólkinum, kommununi og landinum at gagni.
Til seinast vil eg ynskja øllum eitt gott nýggjár.
Bestu heilsanir
Magnus Rasmussen, borgarstjóri


text:
Eg havi ein veikleika
fyri listum, og eg skrivi mangt og hvat niður: innkeyp, bøkur eg havi lisið, pløgg eg kundi hugsað mær, gávu-hugskot, ynskilistar os.fr. Tí smíltist eg, tá eg sá, at Matchbook Magazine
hevur gjørt ymiskar listar, harímillum: 50 basis pløgg til klædnaskápið, og 50 lutir sum fullfíggja barr-skápið. Til ber at síggja allar listarnar her
Seinni listin omanfyri gevur einum eina mynd av úrvalinum í einum basis-klædnaskápi, tó hettar eisini er treytað av hvat einum sjálvum dámar og sær sum eitt basis-plagg.


text:
Claus Rasmussen fylgir væl við í hondbólti og hevur sæð øll liðini í bestu deildini spælt. Eg havi biðið hann siga eitt sindur um tey sjey liðini og eisini meta um, hvørji lið hava besta møguleikan at koma í FM-finalurnar. – VÌF hevur breiðasta spælarahópin, og fær venjarin Gerster álopsspælið á rigga, so kann VÍF enda ovast í grundspælinum. Besta vápnið hjá KÍF eru skjótálopini, meðan Kyndil stendur og fellur við, um Finnur Hansson og David Edvardsen spæla allar dystirnar, sigur Claus millum annað. Les meira…
HB er føroyameistari, alt gott um tað og til lukku við heitinum. Tórshavnar kommuna skipar fyri móttøku á Vaglinum og einum døgurða fyri HB spælarum og hjálparfólkum í Müllers pakkhúsi. Alt hetta er frálíkt og góð átøk, sum Tórshavnar kommuna tók stig til fyri nøkrum árum síðani. Men tá ið Tórshavnar kommuna setir býbussarnar í Havn at koyra HB viðhaldsfólk ókeypis til Runavíkar til dystin millum NSÍ og HB, er Tórshavnar kommuna við borgarstjóranum á odda farin alt, alt ov langt. Tí hvar er greinsan, hvat býbussarnir kunnu brúkast til? Les meira…
Havfrúgvin 5-mannafar kvinnur vann FM-heitið í 2012 og 2013. Báturin, kvinnurnar róðu við, var Katla, sum varð lándur frá Árnafjarðar Róðrarfelag. Terji Reinert Jacobsen hevur smíðað fýra kappróðrarbátar, og ein av teimum er 5-mannafarið Katla hjá Árnafjarðar Róðrarfelag. – Kvinnurnar umborð á Havfúnni/Katlu vóru so mikið væl nøgdar við bátin, at tær vildu hava Terja at smíða teimum nýggja bátin, sigur Finnur Johannesen formaður í róðrardeildini í VÍF. Les meira…
“Stigatalvan lýgur ikki” verður mangan tikið til, og rætt er tað. Tí var eg spentur, hvussu fór at gangast í kvinnudystinum í gjárkvøldið millum Neistan og VÍF. Ein sálarligur lagnudystur fyri neistakvinnur, tí fyri dystin vóru neistakvinnur niðast í deildini, men høvdu tó spælt færri dystir enn onnur lið. Tá ið eg fór frá húsum at vitja mammu mína á Ellisheiminum, sá eg, at Neistin var á odda 4-1. Seinni um kvøldið fekk eg sms, at neistakvinnur vunnið 28-26. Frálíkt, hugsaði eg, tí serliga hesin dystur fer at venda gongdini hjá neistakvinnum. Les meira…
Argja Róðrarfelag hevur gjørt avtalu við bátasmiðin Sámal Hansen úr Runavík um at smíða felagnum nýtt 10-mannafar og nýggjan Lóm, sum broytnaði í nógva vindinum í sambandi við varmakelduróðurin í summar. Argja Róðrarfelag fekk 10-mannafarið Hoyvíking frá hoyvíkingum við treytini, at báturin skuldi eita Hoyvíkingur. Ì míni róðrarverð er heilt burturvið, at reytt 10-mannafar á Argjum eitur Hoyvíkingur. Ætlanin er, at 8-mannafarið hjá felagnum framhaldandi skal eita Argjabáturin, men so er at finna nýtt navn til 10-mannafarið, sum hevur tilknýti til Argir og hevur í hvørfall navnið Argja í navninum. Gev nýggja 10-mannafarinum navnið Argjadrekin. Les meira…
Seinasta leygardag var eg á Velbastað og nýtti høvi at frætta, hvussu gekst at fletta í Búðini, tí eg kendi fleiri av flettingarfólkunum. Jú, í Búðina var sum í gomlum døgum at koma í “slaktarríið” í Smæruni, har pápi mín arbeiddi og fletti hvørt heyst. Í Búðini skeyt ein seyðin og svævaði, menn tummaðu, ein tók burturúr, vigaði og bant seðil í krovið, og kona vaskaði hugalig vembur. Jú, í Búðini var vælskipað sláturvirki, har einir 120 seyðir eru flettir í heyst. Komin aftur til Havnar fór eg enn einaferð at hyggja í frálíku bókina, sum Leon Andreassen, sáli, skrivaði um Velbastað. Les meira…
Í hesum døgum ganga fólk úr Javna í hvørt hús í Føroyum og selja familjuálmannakkan 2014. Niðast á forsíðuni stendur, at við at keypa álmanakkan stuðlar tú Javna felagnum hjá fólki við menningartarni og familjum teirra. Og sjálvandi gera vit øll tað. Tá ið vit høvdu keypt familjuálmanakkan frá unga manninum, blaðaði eg beinanvegin í álmanakkanum. Og tað má eg siga, væl úr hondum greiddur álmanakki. Serliga dámar mær væl tekstirnar, sum eru skrivaðir um tey tólv fólkini á permuni og sjálvandi eisini myndirnar av teimum tólv, sum eg kenni fleiri. Les meira…
Seinastu tíðina er nógv at frætta í fjølmiðlunum um Dimmalætting, sum er farið á húsagang. At fyritøkur fara á húsagang er ikki óvanligt, men tað, sum stendur at lesa í Sosialinum mikudagin 16. oktober er óvanligt. Stutta tíð fyri at Dimmalætting verður lýst á húsagang, stovnar gamla leiðslan nýtt partafelag og flytir allar ognir frá gamla partafelagnum í nýggja partafelagið. Er hetta loyvt, og kann hetta lata seg gera, so er partafelagslóggávan í Føroyum “sjúk”. Les meira…
Tað er mangt, sum gongur fyri seg í okkara landi, sum fólk aðrastaðni slett ikki skilja, og sum bara kann fara fram í Føroyum. Tá ið talan er um trygd, eru Føroyar á nógvum økjum eitt u-land. Myrku og skitnu gomlu tunlarnir er bara eitt dømi um hetta. Í gjár hoyrdu vit í Kringvarpinum, at 10.000 bilar bíða eftir at koma til sýn. Serliga beit eg merki í, at sagt varð, at Akstovan hevði ikki orku at sýna bilarnar, og at mett var, at tað tók fýra ár hjá Akstovuni at fáa teir 10.000 bilarnar sýnaðar, og at alt kom í rættlag aftur. Les meira…
Eg havi enn ongan hondbóltsdyst sæð í bestu deildunum, men eg fylgi tó væl við, hvussu gongst ymsu liðunum. Kappingarárið er júst byrjað, og longu nú síggjast ábendingarnar, hvussu fer at gangast í vetur. Hjá monnum hava Kyndil og Neistin tikið meg og onnur á bóli, og hjá kvinnunum hevur serliga Kyndil fingið flúgvandi byrjan. Eri ongantíð í iva um, at hjá monnunum verður KÍF annað liðið í FM-finalunum, og hjá kvinnunum verður VÍF annað liðið í FM-finalunum. Hvørji seinnu liðini koma í FM-finalurnar eru bara gitingar. Les meira…


text:
Hon tykist siga í sjónbandinum niðanfyri, at alternativi, heldur enn at fremja hernaðar ágang, liggur í at vinna hjørtuni á yvir einari milliard muslimum (samdur), sum síðani skal tryggja fyri framtíðar heimsfriði.
Hetta (um eg skilji hana rætt) kann møguliga eina úttinast við at konvertera muslimar til kristindómin.
Kristindómurin sum vesturlendska samfelagið við kristindómkritikkarum og humanistiska rákinum (fyri at nýta míni orð), ella sum hon sigur: 'You' gera sær so miklan ómak at kúga.
Ayan Hirsi Ali tykist eggja vesturlendska samfelagnum til at geva Kristindómin tær sømdir og tann stuðul, sum eru neyðugar fyri at úttina hesa ætlan.


text:
Páskastevna í Kelduni
mentan11-04-2017 - 09:12 - Jóanis Nielsen
Stór og fjølbroytt páskastevna verður hildin í Kelduni í Skálafirði 13.-17. apríl.
Í ár fara útlendskir talarar at seta dám á stevnuna. Hesir talarar eru Dr. Thomson K. Mathew úr Amerika og Cecilia Chan og Charleston Lim úr Singapor. Ymiskar føroyskar sangkreftir luttaka eisini á møtunum.
Umframt møtini eru fleiri onnur spennandi tiltøk á skránni: barnamøtir, leiðsluseminar, AWAKE XL og “Sangurin og tú”.
Allar talurnar, sum verða hildnar a enskum, verða frá pallinum tulkaðar til føroyskt. Til øll møtini er eisini møguleiki at fáa tulking til enskt.Teknmálstulking verður til kvøldmøtini leygardag, fyrsta páskadag og annan páskadag.
Øll møtini verða stroymd beinleiðis á heimasíðuni. Eisini samsendir útvarpsstøðin Lindin frá stevnuni.
Lesið meira um stevnuna, talarar, skránna o.a. á paskir.fo.
Keldan bjóðar øllum vælkomin á páskastevnuna.


text:
Helgi Dam Ziska vann í dag FM-heitið í snartalvi fyri trettandu ferð. Helgi hevur vunnið kappingina hvørt ár í eitt koyr síðan hann vann sítt fyrsta FM-heiti í 2004 sum 13 ára gamal – undantikið er árið 2012, tá ið hann ikki luttók.
Í snartalvi hevur tú tríggjar minuttir umframt tvey sekund fyri hvønn leik til alt talvið. 38 telvarar kappaðust í hølum Havnar Telvingarfelags í R.C. Effersøesgøtu í dag. Í alt vóru níggju dupultumfør – tilsamans átjan talv hvør. Endaliga støðan í oddanum var henda:
1 Helgi Dam Ziska, HT 17 stig
2 Hans Kristian Simonsen, KT 13½
3 Høgni Egilstoft Nielsen, ST 12½
4 Finnbjørn Vang, KTF 12½
5 John Rødgaard, VT 11½
Fleiri av landsins bestu telvarum vóru við í kappingini. Av teimum, sum ikki vunnu seg fram millum teir fremstu fimm, kunnu nevnast Martin Poulsen, Sjúrður Thorsteinsson, Carl Eli Samuelsen, Ólavur Simonsen og Torkil Nielsen.
Helgi vann sekstan talv og spældi tvey remis – Hans Kristian Simonsen og Martin Poulsen fingu hvør sítt remis móti stórmeistaranum. Helgi vann 2-0 á John Rødgaard, Høgna Egilstoft Nielsen, Finnbjørn Vang, Sjúrði Thorsteinsson, Carl Eli Samuelsen, Ólavi Simonsen og Margar Berg. Móti áðurnevndu Hans Kristiani Simonsen og Martin Poulsen var úrtøkan 1½.
Finnbjørn Vang, Terji Petersen, Margar Berg og Suni í Horni Nielsen.


text:
Møguleikar
Møguleiki er fyri at royna tíni arbeiðsevnir á øllum okkara deildum á Hjalla og á Kambsdali.
Vit bjóða arbeiðsroynd og arbeiðsgreining. Hvussu leingi eitt skeið varir, veldst um tann einstaka næmingin, hansara tørv og møguleikar. Oftast byrjar eitt skeið við 3 mðr. arbeiðsgreining, og endar við eini ráðlegging um, hvat tú vil, og hvat vit ráða til.
Um vit tilráða tær at leingja verkskúlan, og tú ynskir hetta, fært tú høvi at royna teg í starvsvenjing á einum arbeiðsplássi, sum hóskar til tínar førleikar og ynskir um framtíðar arbeiðsøki.
Vit stremba eftir at hava ein arbeiðsdag sum á vanliga arbeiðsmarknaðinum.
Vit framleiða ymiskt, sum kann seljast í okkara handlum, ella sum er umbiðið av kundum.
Gjøgnum arbeiðið verður tú lærd/ur at nýta amboð, telduskipanir og tað, sum skal til, fyri at framleiða vørurnar.
Vit leggja dent á gott samstarv og gott arbeiðsumhvørvi, har vit virða hvønnannan.
Alt eftir hvørjum verkstaði tú arbeiðir á, og hvør tørvurin er, verður skipað fyri vegleiðing ella undirvísing í eitt nú hóskandi arbeiðsatburði, sjálvsmenning, kostvegleiðing v.m.


text:
Pangea støddfrøðiskapping 2017
Ídag vóru finalur í føroyska partinum av stóru Pangea roknikappingini.
Vágs skúli var væl umboðaður í finaluni fyri 6. flokk, við 4 út av 5 finalistum. Hesi 5 høvdu vunnið seg í finaluna, aftaná eitt innleiðandi umfar við 125 luttakarum og síðani einari hálvfinalu við 10 luttakarum.
Finalan var hildin í Smæruni í Havn, sum er nýggi bygningurin hjá Starvsmannafelagnum.
Rokniuppgávurnar eru sera fjølbroyttar og geva stig eftir hvussu torførar tær eru.
Børnini høvdu 1 tíma, til at loysa so nógvar uppgávur tey megnaðu og skava so nógv stig saman sum møguligt.
Aftaná, tá tíðin var farin og uppgávurnar gjøgnumgingnar, var vinnarin kunngjørdur og vinnarin fyri 6. flokkar í Føroyum 2017 gjørdist Alexander Holm Kilgour.
Hann kann nú kalla seg Føroyameistara í rokning fyri 6. flokk og út yvir heiðurin, fekk hann eina roknibók og eitt gávubræv til Expert í viðursløn.


text:
Arbeiðsfjøld
Arbeiðsfjøld er eitt altjóða mát, fevnir um búskaparliga virknar persónar millum 15-74 ár, sum veita arbeiðsmegi til framleiðslu av vørum og tænastum. Arbeiðsfjøldin fevnir um tveir bólkar, arbeiðsvirkin ella arbeiðsleys.
Arbeiðsvirkin eru persónar, sum arbeiða fyri løn ella vinning (sum pening ella vøru), eru fyribils úr arbeiði ella arbeiða fyri seg sjálvan. Arbeiðsleys eru persónar, sum eru uttan nakað arbeiði, eru fult tøk fyri arbeiðsmarknaðin og eru virkin arbeiðssøkjandi. Persónar uttan fyri arbeiðsfjøldina eru restin av teimum 15-74 ár gomlu, sum hvørki eru arbeiðsvirkin ella arbeiðsleys.
Arbeiðsfjøldarkanningin verður gjørd í novembur hvørt ár.
Arbeiðsloysið
Tvey mát eru fyri arbeiðsloysi. Tað eina er eitt altjóða sambærligt mát, sum verður uppgjørt í novembur eina ferð um árið. Tað er tað sum vit vísa til her á síðuni. Hitt mátið er uppgjørt mánaðarliga og telur persónar millum 16-66 ár, ið eru skrásettir sum arbeiðsleysir hjá ALS og Almannaverkinum. Arbeiðsloysisprosentið verður uppgjørt í mun til støddina av arbeiðsfjøldini.
Løntakarar
Ein løntakari er persónur millum 16 til 74 ár, sum fær løn um samtíðarskattaskipanina og hevur bústað í Føroyum. Ella er úr arbeiði vegna barsil, sjúku o.l. Tølini verða uppgjørd mánaðarliga.


text:
Á fundi í Ferðslumálaráðnum í gjár kunnaði Magni Arge, fólkatingslimur, um føroyska flogferðslu og ætlanunum í samgonguskjalinum um at yvirtaka loftrúmið.
Ferðslumálaráðharrin Hans Christian Schmidt segði seg vera sannførdan um, at loftferðsla er ein týðandi vinnugrein og samfelagstænasta og hevur tí sett fokus á flogvinnu í 2016. Hann væntar at leggja fram eina loftferðslupolitiska strategi í januar 2017.
Magni hevur drúgvar royndir innan flogvinnu og tí var nógv at røða um í hesum sambandi. Eitt eru átøkini, sum ES hevur sett í verk og ætlar at seta í verk. Annað er kappingarførið hjá danskari flogferðslu, men størsta týdningin hevði spurningurin um hvørjar umstøður føroysk flogferðsla fær í framtíðini.
Á fundinum varð eisini røtt um arbeiðið, Hans Christian Schmidt nú hevur sett í gongd, kunnað um føroyska flogferðslu og tað, sum stendur í samgonguskjalinum um yvirtøku av loftrúminum.
Magni Arge sigur, at flogferðsla er enn danskt málsøki, men danir hava latið tað mesta av umsitingar- og lóggávuvaldinum upp í hendurnar á Bruxelles, og tí minkar tann umsitingarligi serkunnleikin og politiski áhugin fyri hesum økinum á Christiansborg.


text:
í kvøld 5. mars kl. 20.00 hevur Føroya Symfoniorkestur várkonsert í Løkshøll í Runavík.
Solistur: Alexandre Pirojenko
Kostnaður 150,00 DKK. Atgongumerkið fáast í Kunningarstovuni í Runavík og á www.nlh.fo
05.03.2010
Føroya Symfoniorkestur í Løkshøll
í kvøld 5. mars kl. 20.00 hevur Føroya Symfoniorkestur várkonsert í Løkshøll í Runavík.
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála


text:
Framløguuppskot
VAGTTÅRNET
Spurningur: Um onkur spurdi teg, hvussu tað man vera í himli, hvat hevði tú so svarað?
Skriftstað: Jóh 8:23
Tilboð: Í hesum blaðnum kanst tú lesa, hvat Jesus og Faðir hansara avdúka fyri okkum um himmalin.
LÆR ONNUR SANNLEIKAN
Spurningur: Heldur tú eisini, at henda bíbliuprofetiin lýsir viðurskiftini í dag?
Skriftstað: 2Tim 3:1-5
Sannleiki: Av tí at henda profetiin um síðstu dagarnar gongur út nú, kunnu vit líta á, at tað, sum Bíblian sigur um eina betri framtíð, eisini fer at ganga út.
HVÍ KANNA BÍBLIUNA? (filmur)
Inngangur: Vit vísa fólki ein stuttan film, sum fortelur, hvar vit kunnu finna svar upp á lívsins stóru spurningar. [Vís filmin.]
Tilboð: Henda bókin vísir, hvussu Gud sambært Bíbliuni fer at loysa trupulleikarnar í heiminum. [Bjóða Hvat lærir Bíblian veruliga?]
GER TÍNA EGNU FRAMLØGU
Nýt sniðið í undanfarnu uppskotunum til at gera tína egnu framløgu.


text:
Um at liva tað nýggja lívið í Kristusi sum gávu og offur, Gudi til tokkaligan anga, sett upp ímóti myrkursins verki, mótvegis ávøkstri ljósins, Efs. 5, 2-10. Verður eisini sett í samanhang við mótsetningarnar í lívinum hjá Paulusi í Filippi 3, 4-14, har alt annað var virðisleyst afturímóti at kenna Kristus. Har er eingin millumloysn. Og eins og Paulus, ið stevndi móti málinum, sæð í ljósinum av at liva uppreisnarlívið í Kristusi, sum eina lívslanga læring, har ávøkstur Andans skal vara við og taka til, inntil vit síggja Hann sum Hann er. (onnur skriftbrot: 2. Kor. 11, 29; Orð. 15, 1; 2. Kor. 10, 5; Filippi 3, 15-17 og 20-21; 1. Kor. 1, 30; Jóh. 15, 4-5 og 16; Jóh. 10, 10; 2. Kor. 9, 8-11)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Føroysku bløðini kenna seg svikin, nú almenna felagið Posta hækkar prísin á útbering av dagbløðum 1. mars. Talan er um munandi hækkingar, sum fara at merkjast tungt hjá dagbløðunum.
Hóast Føroyar sum einasta land í Norðurevropa ongantíð hevur viljað stuðlað blaðútgávu, so lá prísurin á blaðútbering á einum rímuligum støði, tá Postverk Føroya var ein alemnnur stovnur – ein siðvenja, sum stavaði frá gamla danska postverkinum.
Postverk Føroya er nú søga. Landið hevur stovnað eitt partafelag, sum á handilsligum grundarlag skal reka tænastustovnin Posta.
Fyri bløðini merkist »tænastan« frá Posta meira sum kapping, eitt nú við bíligari útbreiðslu av reklamubløðum – og við tað, at Posta hevur sett á stovn ein reklamuportal við reklamubløðum – og nú við eini tungari príshækkan til bløðini.
Tá Postverkið um aldarskiftið gavst við at bera bløðini út leygardag, vórðu Dimmalætting og Sosialurin noydd at stovna sítt egna útberingarfelag. Tað endaði við, at hetta útberingarfelag fór í beinleiðis kapping við Posta. Men seinni varð avtala gjørd við Posta um, at Posta yvirtók hetta felagið, og lovaði Posta tá Dimmalætting og Sosialinum, at hetta skuldi vera ein góð avtala fyri bløðini.
Støðuna hjá bløðunum í dag kenna øll. Og við avgerðini hjá Posta um munandi príshækkingar, sum liggja úr einum triðinigini og upp um tveir triðingar, leggur Posta stein oman á byrðu.
Landið eigur Posta, og landið arbeiðir nú við eini stuðulsskipan til føroysku fjølmiðlarnar. Fyri bløðini merkir tað longu nú, at møguligur ein miðlstuðul verður borin beint aftur í kassan hjá Posta.
Ynskja vit føroyskt framleidd bløð, so er hetta ikki vegurin fram. Eitt er, at landið ikki vil stuðla. Men at landið skal kappast við bløðini og leggja stein oman á byrðu hjá bløðunum, tað er okkum ovboðið!
Tað undrar okkum, at eingin politikari vaknar. Tvørturímóti yppa teir bara øksl – tí eingin teirra vil nerta Posta. Á onkran hátt tykist tað, sum almenn partafeløg fyri politikarar eru heilagar kýr, sum skulu liva sítt egna lív.
Føroya Blaðútgevarafelag heitir tí á Poul Michelsen um at taka málið upp beinanvegin, tí tað kann ikki vera rætt, at ein stovnur, sum landsstýrismaðurin í vinnumálum varðar av, soleiðis leggur stein oman á byrðu hjá føroysku bløðunum, meðan mentamálaráðfrúan arbeiðir við eini skipan, sum stuðlar føroyskum fjølmiðlum. Tað tykist, sum høgra hond í landsstýrinum ikki veit, hvat vinstra ger.


text:
Í februar skipar Landsverk fyri einum temadegi undir heitinum “Dygd og menning innan asfaltvinnuna”, har fleiri áhugaverdar framløgur verða hildnar. Eisini verður virðisløn handað einum asfaltliði, ið hevur avrikað serliga dygdargott asfaltarbeiði í 2017.
Landsverk ynskir við einum temadegi 2. februar 2018 undir heitinum “Asfaltdagurin 2018” at seta ljós á dygd og menning innan asfaltvinnuna.
Umframt framløgur av ymsum slagi, sum hava við asfalt og asfaltvinnuna at gera, verður ein virðsløn handað einum asfaltliði, ið hevur gjørt eitt serliga dygdargott asfaltarbeiði í 2017. Longu nú kanst tú tilnevna onkran til virðislønina umvegis heimasíðuna hjá Landsverki (trýst á leinkjuna "HER" í næstniðasta reglubroti).
Um virðislønina, sum Landsverk fer at lata, verður sagt, at “Ársins asfaltarbeiði fer til eitt asfaltlið, sum í árinum hevur gjørt eitt dygdararbeiði, og sum hevur framt eitt trygt og ruddiligt avrik í góðum samstarvi við byggiharran.”
Fyrireikingarbólkurin bjóðar øllum at tilnevna eitt asfaltlið, ið hevur uppiborið at verða tilnevnt “Ársins Asfaltarbeiði 2017”.
Endamálið við virðislønini er at seta ljós á viðurskifti, sum kunnu menna asfaltyrkið. Kappingin fevnir um øll verandi asfaltlið í Føroyum.
Víðari verður sagt um kappingina: “Asfaltlið kunnu tilnevnast antin í sambandi við einstøk arbeiði ella fyri støðuga góðsku í ávísa tíð. Ein óheft dómsnevnd, tengd at og tilnevnd av Landsverki, metir um innkomnu uppskotini, og tekur endaliga støðu til, hvør skal hava virðislønina.”
Heldur tú, at títt asfaltlið hevur uppiborið hesa virðisløn, ella um tú ert ein byggiharri, sum er nøgdur við væl avrikað asfaltarbeiði, ert tú vælkomin at senda uppskot inn til “Ársins Asfaltarbeiði 2017” í seinasta lagi 4. januar 2018 við at fylla út oyðublaðið HER.
Tilmeldingar til sjálvan Asfaltdagin 2018 fara fram við at senda teldupost til lv@lv.fo og tilskila “Asfaltdagurin 2018” í seinasta lagi 31. januar 2018. Kostnaðurin er 950 krónur fyri hvønn luttakandi.


text:
Útflutningurin av laksi er øktur við næstan einari hálvari milliard krónum í ár samanborið við fyrra hálvár í fjør. Hetta er ein vøkstur á 38 prosent í virði. Í nøgd er vøksturin 23 prosent.
Hetta skrivar Hagstovan, sum samstundis upplýsir, at nú er alifiskur 46 prosent av útflutninginum.
Samlaði føroyski útflutningurin er vaksin 15 prosent, og innflutningurin er vaksin 7 prosent fyrra hálvár í ár samanborið við sama tíðarskeið í fjør.
Útflutningurin av uppisjóvarfiski er á leið tann sami ár sum í fjør. Makrelútflutningurin er vaksin nógv í ár, úr 165 upp í 311 milliónir krónur. Hinvegin er útflutningurin av sild og svartkjafti minkaður nakað, upplýsir Hagstovan á heimasíðuni.
Les tølini her


text:
KAPITTUL 4
Hví skulu vit virða myndugleika?
„Ærið øll.“ – 1 PÆTUR 2:17.
1, 2. (a) Hví er tað ofta torført at virða myndugleika? (b) Hvørjar spurningar fara vit at kanna?
HEVUR tú nakrantíð eygleitt eitt lítið barn, tá ið tað verður biðið um at gera okkurt, sum tað als ikki hevur hug til? Ónøgdin stendur týðiliga málað í andlitsbránum. Barnið hoyrir, hvat mamman ella pápin sigur, og veit, at tað eigur at virða myndugleikan hjá foreldrunum. Men í hesum førinum hevur barnið bara ikki hug at akta. Hetta innara stríðið lýsir væl, hvussu vit øll hava tað av og á.
2 At virða myndugleika fellur okkum ikki altíð líka lætt. Heldur tú onkuntíð, at tað er ringt at virða tey, sum hava ein ávísan myndugleika yvir tær? Um so er, ert tú ikki tann einasti. Vit liva í eini tíð, har virðing fyri myndugleika tykist at vera so lítil sum ongantíð áður. Men Bíblian sigur, at vit skulu vísa teimum virðing, sum hava myndugleika yvir okkum. (Orðtøkini 24:21) Í roynd og veru er tað alneyðugt, um vit skulu halda okkum í kærleika Guds. Men av hesum stinga nakrir spurningar seg sjálvsagt upp. Hví kann tað vera so torført hjá okkum at virða myndugleika? Hví biður Jehova okkum gera tað, og hvat kann hjálpa okkum at akta? Og at enda, á hvønn hátt kunnu vit vísa virðing fyri myndugleika?
HVÍ ER TAÐ TORFØRT?
3, 4. Hvussu tóku synd og ófullkomileiki seg upp, og hví er tað torført hjá okkum at virða myndugleika?
3 Latið okkum í stuttum kanna tvær orsakir til, at tað kann vera torført hjá okkum at virða tey, sum hava myndugleika. Fyri tað fyrsta eru vit ófullkomin, og fyri tað næsta eru tey menniskjuni, sum hava myndugleika yvir okkum, eisini ófullkomin. Menniskjans synd og ófullkomileiki komu upp í leikin fyri langari tíð síðani, tá ið Ádam og Eva í Edens urtagarði gjørdu uppreistur ímóti Guds myndugleika. Syndin byrjaði altso við uppreistri. Og síðani tá hava vit havt eitt viðføtt lyndi til at gera uppreistur. – 1 Mósebók 2:15-17; 3:1-7; Sálmur 51:7; Rómbrævið 5:12.
4 Vegna okkara syndiga lyndi verða tey flestu av okkum lætt stolt og hástór, meðan vit harafturímóti mugu stríðast fyri at menna og varðveita tann heldur sjáldsama eginleikan, eyðmjúkleika. Sjálvt um vit hava tænt Gudi trúføst í áravís, kunnu vit gerast treisk og stolt. Hugsa til dømis um Kora, sum trúfastur helt seg til fólkið hjá Jehova í nógvum trongdum. Men hann vildi hava størri myndugleika, og tí birti hann skammiliga upp undir uppreistur ímóti Mósesi, sum var eyðmjúkari enn nakað annað menniskja á tíð síni. (4 Mósebók 12:3; 16:1-3) Hugsa eisini um Uzzias kong, ið var so stoltur, at hann fór inn í tempul Jehova at gera heilaga tænastu, sum bert prestarnir høvdu myndugleika til. (2 Krønikubók 26:16-21) Hesir menninir rindaðu ein høgan prís fyri, at teir gjørdu uppreistur. Við sínum vánaliga atburði kunnu teir kortini læra okkum nakað, sum er av stórum týdningi. Vit mugu stríðast ímóti stoltleikanum, sum ger tað so torført hjá okkum at virða myndugleika.
5. Hvussu hava ófullkomin menniskju misnýtt sín myndugleika?
5 Ófullkomin menniskju, sum hava vald, hava eisini gjørt sítt til at bróta niður virðingina fyri myndugleika. Nógv hava verið miskunnarleys, harðrend og eru farin illa við fólki. Mannasøgan er í stóran mun ein long frásøga um valdsmisnýtslu. (Les Prædikaran 8:9.) Saul var til dømis ein góður og eyðmjúkur maður, tá ið Jehova valdi hann til kong. Men hann gav eftir fyri stoltleika og øvundsjúku og fór at søkja at trúfasta manninum Dávidi. (1 Sámuel 9:20, 21; 10:20-22; 18:7-11) Seinni gjørdist Dávid ein tann besti kongurin í søgu Ísraels. Men hann misnýtti eisini sítt vald, tá ið hann tók konu Uria hetit og setti henda óseka mannin fremstan í einum bardaga, so hann skuldi verða dripin. (2 Sámuel 11:1-17) Ja, ófullkomileiki ger tað ringt hjá menniskjum at brúka valdið rætt. Og tá ið tey, sum hava vald, ikki hava virðing fyri Jehova, gongst uppaftur verri. Eftir at hava lýst, hvussu nakrir katólskir pávar høvdu sett í verk eina ógvisliga atsókn, skrivaði ein bretskur embætismaður: „Vald spillir, og fullkomið vald spillir fullkomiliga.“ Latið okkum við hesum í huga kanna spurningin: Hví skulu vit virða myndugleika?
HVÍ SKULU VIT VIRÐA MYNDUGLEIKA?
6, 7. (a) Hvat fær kærleikin til Jehova okkum at gera, og hví? (b) Hvat ber tað í sær at vera undirgivin?
6 Bestu orsakirnar til at virða myndugleika koma av kærleika – okkara kærleika til Jehova, okkara næsta og enntá okkum sjálv. Av tí at vit elska Jehova fram um alt, vilja vit so fegin gleða hansara hjarta. (Les Orðtøkini 27:11; Markus 12:29, 30.) Vit vita, at ivi hevur verið sáddur um hansara fullveldi, hansara rætt at stjórna alheiminum, líka síðani uppreisturin í Eden, og at meginparturin av mannaættini hevur tikið undir við Satani og víst stjórn Jehova frá sær. Vit fegnast um, at vit hava valt at vera í parti við Jehova. Tá ið vit lesa tignarligu orðini í Opinberingini 4:11, nema tey okkara hjarta. Hjá okkum er eingin ivi um, at tað er Jehova, sum eigur rættin at stjórna alheiminum. Vit taka undir við fullveldi Jehova og vísa tað í okkara gerandisdegi.
7 Slík virðing ber í sær, at vit eru lýðin, men ikki bert tað. Vit eru fús at akta Jehova, tí vit elska hann. Men onkuntíð kann tað vera sera torført hjá okkum at vera lýðin. Tá mugu vit, eins og lítla barnið, ið varð lýst fyrst í kapitlinum, læra at vera undirgivin. Vit minnast, at Jesus gav seg undir vilja Faðir síns, sjálvt undir sera truplum umstøðum. „Verði ikki vilji Mín, men Tín,“ segði hann við Faðir sín. – Lukas 22:42.
8. (a) Hvat ber virðing fyri myndugleikanum hjá Jehova ofta í sær, og hvat avdúka kenslurnar hjá Jehova í hesum sambandi? (b) Hvat kann hjálpa okkum at lurta eftir ráðum og taka við rættleiðing? (Sí rammuna „ Lurta eftir ráðum og tak við rættleiðing“.)
8 Jehova tosar sjálvsagt ikki beinleiðis við okkum í dag, men hann nýtir sítt orð, Bíbliuna, og menn, sum umboða hann á jørðini. Tí kemur okkara virðing fyri myndugleikanum hjá Jehova oftast til sjóndar, tá ið vit virða menninar, hann hevur sett yvir okkum ella framvegis loyvir at hava myndugleika yvir okkum. Um vit settu okkum upp ímóti hesum monnum – eitt nú við at nokta at taka við bíbilskum ráðum og rættleiðing frá teimum – høvdu vit sært Gud. Tá ið ísraelsmenn knarraðu og gjørdu uppreistur ímóti Mósesi, kendi Jehova tað sum uppreistur ímóti sær persónliga. – 4 Mósebók 14:26, 27.
9. Hví fær kærleikin til okkara næsta okkum at virða myndugleika? Lýs við einum dømi.
9 Vit vísa eisini virðing fyri myndugleika, tí vit elska okkara næsta. Hvussu tá? Jú, ímynda tær, at tú ert hermaður í einum heri. Skal avrikið hjá herinum eydnast – og skal herurin yvirhøvur yvirliva – kann tað vera treytað av, at hvør einstakur hermaður samstarvar, aktar og virðir allar, sum hava myndugleika yvir honum. Um tú hevði máað støðið undan hesi leiðsluskipanini við at gera uppreistur, kundi tú lætt sett lívið hjá øllum tínum samhermonnum í váða. Gaman í gera herlið á jørðini í dag stóran skaða, men herliðini hjá Jehova útinna bara tað, sum er gott. Í Bíbliuni verður Jehova fleiri hundrað ferðir nevndur „Gud herskaranna“. (1 Sámuel 1:3) Hann leiðir ein ómetaliga stóran her av veldigum andaskapningum. Og viðhvørt samanber Jehova sínar tænarar á jørðini við ein her. (Ezekiel 37:1-10) Um vit settu okkum upp ímóti monnunum, sum Jehova hevur givið myndugleika yvir okkum, høvdu vit so ikki sett lívið hjá okkara andaligu samhermonnum í váða? Tá ið ein tænari hjá Gudi ger uppreistur ímóti útnevndum elstum, kunnu onnur í samkomuni eisini koma at líða undir tí. (1 Korintbræv 12:14, 25, 26) Tá ið eitt barn ger uppreistur, kann øll familjan koma at líða undir tí. Vit vísa altso, at vit elska okkara næsta, tá ið vit eru fús at vísa virðing og samstarva.
10, 11. Hvussu kann eitt hóskandi ynski um, at tað skal gangast okkum væl, fáa okkum at akta myndugleika?
10 Vit virða eisini myndugleika, tí tað er til okkara egna besta. Tá ið Jehova biður okkum virða myndugleika, vísir hann ofta á, hvussu tað gagnar okkum at gera tað. Til dømis sigur hann við børn, at tey skulu akta síni foreldur, so tey kunnu fáa eitt langt og gott lív. (5 Mósebók 5:16; Efesusbrævið 6:2, 3) Hann biður okkum virða teir elstu í samkomuni, tí um vit ikki gera tað, skaðar tað okkum andaliga. (Hebrearabrævið 13:7, 17) Og hann biður okkum vera teimum verðsligu myndugleikunum lýðin, tí tað verjir okkum. – Rómbrævið 13:4.
11 Heldur tú ikki, at tað er lættari at virða myndugleika, tá ið vit vita, hví Jehova vil hava okkum at akta? Latið okkum tí kanna, hvussu vit kunnu vísa virðing fyri myndugleika á trimum týðandi økjum í lívinum.
VIRÐING Í FAMILJUNI
12. Hvønn myndugleika hevur Jehova givið manninum í familjuni, og hvussu kann hann liva upp til ta ábyrgdina?
12 Tað er Jehova, sum hevur stovnað familjuskipanina. Hann er jú skils Gud, og tí hevur hann skipað familjuna soleiðis, at hon kann virka væl. (1 Korintbræv 14:33) Hann hevur givið manninum myndugleika at vera høvd í familjuni, tað vil siga at hava leiðsluna í familjuni. Maðurin skal vísa virðing fyri sínum høvdi, Jesusi Kristi, við at kanna, hvussu hann nýtti sín myndugleika yvir samkomuni og taka eftir honum. (Efesusbrævið 5:23) Tí má maðurin ikki royna at sleppa sær undan síni ábyrgd, men liva upp til hana sum ein rættur maður. Hann má heldur ikki vera harður ella ógvisligur, men tvørturímóti kærligur, rímiligur og blíður við konuna og børnini. Hann skal minnast til, at hansara myndugleiki altíð er undirlagdur myndugleika Jehova.
Ein kristin pápi tekur eftir Kristusi, tá ið hann nýtir sín myndugleika
13. Hvussu kann konan liva upp til sín leiklut í familjuni á ein hátt, sum Jehova dámar?
13 Ein kona skal vera manninum ein hjálp, ið hóskar honum. Hon hevur eisini fingið myndugleika í familjuni, tí í Bíbliuni verður sagt við børn, at tey ikki mugu ’vraka tað, ið móðir teirra lærir tey’. (Orðtøkini 1:8) Tó er hennara myndugleiki undirlagdur tí hjá manninum. Ein kona vísir virðing fyri myndugleikanum hjá manninum við at hjálpa honum at liva upp til sín leiklut sum tann, ið hevur leiðsluna í familjuni. Hon eigur ikki at lítilsvirða hann, royna at ávirka hann við svikum ella at taka leiðsluna frá honum. Hon eigur heldur at stuðla honum og samstarva við hann. Tá ið henni ikki dámar hansara avgerðir, kann hon fólkaliga siga, hvat hon hugsar, men hon má framvegis vera undirgivin. Er maður hennara ikki Jehova vitni, kunnu avbjóðandi støður taka seg upp, men við at vera lagalig og undirgivin kann hon møguliga ávirka mannin, so hann eisini fær hug at søkja Jehova. – Les Fyrra bræv Pæturs 3:1.
14. Hvussu kunnu børn gleða síni foreldur og Jehova?
14 Børn gleða Jehova, tá ið tey akta pápa sín og mammu sína, og harvið æra og gleða tey eisini síni foreldur. (Orðtøkini 10:1) Í familjum við bert einum uppihaldara, mugu børnini fylgja somu meginreglu um at akta og minnast, at pápin ella mamman kann hava enn størri tørv á, at tey samstarva og stuðla honum ella henni. Tá ið øll í familjuni liva upp til tann leiklutin, Gud hevur givið teimum, fáa tey stóran frið og stóra gleði. Og haraftrat prísa tey Jehova Gudi, sum hevur stovnað familjuskipanina. – Efesusbrævið 3:14, 15.
VIRÐING Í SAMKOMUNI
15. (a) Hvussu kunnu vit í samkomuni vísa, at vit virða myndugleikan hjá Jehova? (b) Hvørjar meginreglur kunnu hjálpa okkum at akta okkara vegleiðarar? (Sí rammuna „ Aktið vegleiðarar tykkara“.)
15 Jehova hevur sett sín son at stjórna kristnu samkomuni. (Kolossebrævið 1:13) Jesus hevur síðani sett sín ’trúgva og skilagóða tænara’ at nøkta andaliga tørvin hjá Guds fólki á jørðini. (Matteus 24:45-47) Stýrandi ráðið hjá Jehova vitnum tænir sum „hin trúgvi og skilagóði tænarin“. Eins og í kristnu samkomunum í fyrstu øld fáa teir elstu í dag ráð og leiðbeining frá Stýrandi ráðnum, annaðhvørt beinleiðis ella frá teimum, sum umboða tað, eitt nú frá ferðandi umsjónarmonnum. Tá ið vit sum einstaklingar virða myndugleikan hjá teimum elstu, akta vit Jehova. – Les Fyrra Tessalonikabræv 5:12; Hebrearabrævið 13:17.
16. Á hvønn hátt eru teir elstu útnevndir við heilagum anda?
16 Elstar og samkomutænarar eru ikki fullkomnir. Teir gera mistøk eins og vit. Tó eru teir elstu „gávur“, sum vit hava fingið, fyri at samkoman kann vera andaliga sterk. (Efesusbrævið 4:8, 11) Elstar verða útnevndir við heilagum anda. (Ápostlasøgan 20:28) Hvussu tá? Soleiðis at skilja, at slíkir menn fyrst mugu lúka krøvini í Guds orði, sum er íblást av heilaga andanum. (1 Timoteus 3:1-7, 12; Titus 1:5-9) Haraftrat biðja teir elstu inniliga um leiðslu frá heilaga anda Jehova, tá ið teir kanna, um ein bróðir lýkur krøvini.
17. Hví skulu systrar av og á hava eitt turriklæði ella okkurt líknandi á høvdinum í samkomuhøpi?
17 Í samkomuni kann tað koma fyri, at eingin elsti ella samkomutænari er til at taka sær av einari uppgávu, ið teir vanliga hava um hendi, sum til dømis at leiða eitt boðanarmøti. Í slíkum førum kunnu aðrir doyptir brøður kanska taka uppgávuna á seg. Og ber tað ikki til, so kunnu skikkaðar systrar møguliga klára uppgávuna. Men tá ið ein systir tekur eina uppgávu á seg, sum ein doyptur bróðir vanliga tekur sær av, skal hon hava eitt turriklæði ella okkurt líknandi á høvdinum. * (1 Korintbræv 11:3-10) Hetta kravið ger ikki kvinnur minni verdar. Tað gevur teimum tvørturímóti høvi at vísa, at tær virða leiðsluskipanina hjá Jehova, bæði í familjuni og í samkomuni.
VIRÐING FYRI VERÐSLIGUM MYNDUGLEIKA
18, 19. (a) Hvussu hevði tú greitt frá meginreglunum í Rómbrævinum 13:1-7? (b) Hvussu vísa vit verðsligum myndugleikum virðing?
18 Sonn kristin fylgja samvitskufull meginreglunum í Rómbrævinum 13:1-7. (Les.) Tá ið vit lesa hesi ørindini, skilja vit, at ’yvirvøldin’, sum verður umrødd, er verðsligu myndugleikarnir. So leingi sum Jehova loyvir hesum myndugleikunum at ráða, tæna teir einum týðandi endamáli, við tað at teir í ein vissan mun tryggja lóg og landaskil og veita neyðugar tænastur. Vit vísa, at vit virða hesar myndugleikarnar við at halda lógirnar. Vit syrgja fyri at rinda skatt, eru nærløgd, tá ið vit fylla út oyðubløð ella skjøl, sum myndugleikarnir áleggja okkum, og halda allar lógir, sum hava við okkum, okkara familju, arbeiði ella ognir at gera. Men vit akta ikki verðsligar myndugleikar, um teir biðja okkum gera nakað, ið er ímóti Guds boðum. Tá siga vit heldur, sum ápostlarnir søgdu í forðum: „Ein eigur at lýða Gud meir enn menniskju.“ – Ápostlasøgan 5:28, 29; sí rammuna „ Hvønn myndugleika eigi eg at akta?“
19 Vit vísa eisini verðsligu myndugleikunum virðing við okkara atburði. Tað kemur kanska fyri, at vit koma í beinleiðis samband við onkran, ið hevur myndugleika. Paulus ápostul tosaði við stjórnarharrar sum kongin Heródes Agrippa og landshøvdingan Festus. Hóast hesir menninir livdu eitt sera ósømiligt lív, vísti Paulus teimum virðing. (Ápostlasøgan 26:2, 25) Vit eiga at taka eftir Paulusi, uttan mun til um persónurin, vit tosa við, hevur stórt vald ella er ein vanligur løgreglumaður. Ung í samkomuni, sum ganga í skúla, stremba eftir at vísa lærarum og øðrum starvsfólkum í skúlanum líknandi virðing. Vit virða sjálvsagt ikki bara tey, sum viðurkenna okkara trúgv, men eisini tey, sum finnast at okkum. Ja, fólk, sum ikki eru Jehova vitni, eiga í roynd og veru at síggja á okkum, at vit virða øll menniskju. – Les Rómbrævið 12:17, 18; 1 Pætur 3:15.
20, 21. Hvussu kann tað gagna okkum at vísa virðing fyri myndugleika?
20 Vit mugu ikki aftra okkum við at vísa virðing. Pætur ápostul skrivaði: „Ærið øll.“ (1 Pætur 2:17) Tá ið fólk føla, at vit veruliga hava virðing fyri teimum, kann tað hava stóra ávirkan á tey. Hugsa um, at hesin eginleikin gerst meira og meira sjáldsamur. Ein máti, vit kunnu vísa henda eginleikan, er við at fylgja Jesu boðum: „Latið soleiðis ljós tykkara lýsa menniskjum, so tey kunnu síggja góðu verk tykkara og æra Faðir tykkara, sum er í Himli!“ – Matteus 5:16.
21 Í hesum myrka heimi verða sannhjartað menniskju drigin at andaliga ljósinum. So um vit vísa virðing í familjuni, í samkomuni og í verðsligum høpi, kann tað ávirka onkran, so hann kemur at ganga í ljósinum saman við okkum. Er tað ikki ein frálíkur tanki? Og sjálvt um tað ikki hendir, er eitt tó vist: Tá ið vit vísa øðrum virðing, gleðir tað Jehova Gud, og tað hjálpir okkum at verða verandi í hansara kærleika. Hvør løn kundi verið størri?
^ par. 17 Í uppískoytinum „Nær eiga kvinnur at hava okkurt á høvdinum – og hví?“ verður við fáum dømum lýst, hvussu henda meginreglan kann fylgjast.


text:
Okkara útgevaravirksemi
ÚTGEVARAVIRKSEMI
„Her er lívsins leið“
Lurta eftir einum sangi, sum er grundaður á skriftstøð í Guds orði. Hann verður sungin á átta málum.
ÚTGEVARAVIRKSEMI
„Her er lívsins leið“
Lurta eftir einum sangi, sum er grundaður á skriftstøð í Guds orði. Hann verður sungin á átta málum.
Tørvurin á bíblium verður nøktaður
Hygg, hvussu okkara prentsmiðja í Japan er við til at nøkta tørvin á bíblium kring heimin.
Filmsbrot: Vagttårnet – givið út síðan 1879
Hygg, hvussu blaðið við heimsins størstu útbreiðslu hevur broytt útsjónd gjøgnum árini.


text:
Nýggjur lýsingafilmur um Føroyar sum sjóvinnutjóð
Endamálið við filminum er at lýsa Føroyar sum eitt framkomið oyggjasamfelag og varpa ljós á tær sjóvinnutænastur, sum føroyskar fyritøkur, havnir og myndugleikar kunnu veita. Stutt sagt: at marknaðarføra Føroyar sum sjóvinnutjóð og ein kappingarføran tænastudepil.
Oljuvinnufelagið hevur saman við Uttanríkis- og vinnumálaráðnum latið gjørt lýsingafilmin, og filmurin hevur fingið heitið “Children of the Sea”. Kovboyfilm hevur staðið fyri framleiðsluni.
Filmurin er almennur, og øll eru vælkomin at brúka filmin í egnari marknaðarføring.
Fleiri upplýsingar um føroyskar sjóvinnutænastur og fyritøkur eru at finna á heimasíðuni www.maritime-services.com.
Kelda: Vinnuhúsið


text:
Grønlendskt fiskavirki kortini ikki til sølu
Føroyska meklarafyritøkan Rajani/Rasmussen fekk herfyri til uppgávu at selja fiskavirkið hjá Halibut Greenland A/S í Ilulissat, men nú staðfestir nevndarformaðurin í felagnum, John Villadsen, brádliga, at virkið kortini ikki er til sølu.
- Vit hava roynt ymsar møguleikar til tess at tryggja framhaldandi virksemi á virkinum, upplýsir Johan Villadsen í tíðindaskrivi sambært Sermitsiaq.
- Við øðrum øðrum halda vit fast um at tryggja kappingarførar prísir og best møguligu tænastuna, sigur nevndarformaðurin millum annað.
Samstundis ger hann greitt, at ynskið hjá felagnum um vøkstur ymsastaðni í Norðurgrønlandi er óbroytt.
Fallandi yvirskot
- Hendan tilgongdin fer fram í tøttum samstarvi við lokalu fiskimenninar, sum annaðhvørt eru meðarbeiðarar í dótturfeløgum okkara ella kunnu gerast tað. Vit vilja vera eitt felag, sum ger mun í ymsum lokalsamfeløgum við at tryggja eina veruliga kapping í vinnu okkara, staðfestir John Villadsen.
Yvirskotið hjá Halibut Greenland A/S minkaði úr 30 miljónum krónum í 2015 til átta miljónir í 2016.
Sambært upprunaligu søluætlanunum skuldi virkið í Ilulissat lýsast til sølu bæði í Grønlandi og uttanlands.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Er spæliloyvið í lagi?
Tær koma á hvørjum ári líka so sikkurt sum amen í kirkjuni: kærurnar um leikarar, sum ikki eru skrásettir hjá FSF og tískil mangla spæliloyvi. Hóast FSF leingi hevur gjørt nógv fyri at stramma upp á hesum økinum, hendir tað framvegis ov ofta, at kærur koma um ólógligar leikarar.
Aloftast skal orsøkin sikkurt finnast í skiftandi ábyrgdarfólkum í ymsu feløgunum, og tað er væl skiljandi viðhvørt, men umberingar nytta bara einki longur, tí lóg er lóg – og allir dómarnir hjá Aganevndini seinastu árini staðfesta, at nú er ongin góða mamma longur: Ert tú ikki á FSF-leikaralistanum, tvs. tilmeldaður hjá FSF, so ert tú at meta sum ólógligur leikari!
Og so kann vera líkamikið um tú ert 10 ella 30 ára gamal, maður ella smágenta, og um tú altíð hevur leikað við sama felag, og at hetta kann prógvast á 200 dómaraseðlum aftur í tíðina. Tú SKALT bara standa á leikaralistanum hjá FSF! Kemur ein kæra um hetta, so er STEINsikkurt, at hon fær viðhald og trý vunnin stig skifta eigara (tað grettir ikki, at tað er tapandi liðið, sum kærir!).
At ein leikari er skrásettur á FaroeSoccer er ikki nøkur trygd fyri, at hann er tilmeldaður FSF, og at spæliloyvið er í lagið, hóast tað er ein góð ábending. FaroeSoccer hevur EINKI við spæliloyvi at gera!
Tað er eitt sindur ymiskt, hvussu feløg skráseta sínar leikarar, ella hvør hevur ábyrgdina av at gera tað. Ein tummilfingraregul ella ein standardprosedura kundi verið, at allir venjarar (eisini fyri sína egnu skuld) kekka sínar leikarar á leikaralistanum hjá FSF á fsf.fo áðrenn kappingarbyrjan, og ikki minst tá nýggir leikarar koma upp í hópin sum frálíður.
Tær flestu kærurnar koma um leikarar í lægru deildunum og í ungdómsdeildunum. Í sambandi við tær kappingarnar, sum FaroeSoccer skrásetur, so hendir hetta typiskt, tá ungir leikarar leika sínar fyrstu vaksnamannadystir (í 1. ella 2. deild og í kvinnudeildini) ella flyta felag. Tá verða teir brádliga “til” í systeminum, og borðið fangar!
Á aðalfundinum hjá FSF seinasta leygardag, boðaði forsetin frá í formansfrágreiðing síni, at FSF hevur keypt eina nýggja FMS skipan (Football Management System), eina fótbóltskipan at halda stýr á m.a. dystum (elektroniskum dómaraseðlum) og leikarum, og vónin er, at hendan verður tøk til 2014. Hetta verður væntandi ein stór hjálp og ein góð trygd hjá feløgunum í sambandi við leikaraskráseting.
Men inntil tá: vælsignaðu tit, latið ikki Aganevndina gera av, hvør vinnur og tapur, tit kunnu avgera hetta sjálvi á vøllinum!
Gott kappingarár øll somul – eisini tit mongu, sum FaroeSoccer (tíverri) ikki skrásetur... enn.